**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 1 Οκτωβρίου 2020, ημέρα Πέμπτη και ώρα 13.35΄, στην ΑίθουσαΓερουσίαςσυνήλθαν σε κοινή συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων και η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της Διαρκούς Επιτροπής Εθνικής Άμυνας και Εξωτερικών Υποθέσεων, κυρίου Κωνσταντίνου Γκιουλέκα, με θέμα ημερήσιας διάταξης: Το νέο Ευρωπαϊκό Σχέδιο για τη Μετανάστευση και το Άσυλο και οι ελληνικές θέσεις.

Τα μέλη των Επιτροπών θα ενημερώσει, σύμφωνα με το άρθρο 36 παρ. 5 του Κανονισμού της Βουλής, ο Αναπληρωτής Υπουργός Μετανάστευσης και Ασύλου, κ. Γεώργιος Κουμουτσάκος.

Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Δούνια Παναγιώτα (Νόνη), Γκίκας Στέφανος, Γκιουλέκας Κωνσταντίνος, Κέλλας Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη ΄Όλγα, Φόρτωμας Φίλιππος, Τσαβδαρίδης Λάζαρος, Μαντάς Περικλής, Λιούτας, Αθανάσιος, Μανωλάκος Νικόλαος, Μπογδάνος Κωνσταντίνος, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Δελής Ιωάννης, Καραθανασόπουλος Νικόλαος, Μανωλάκου Διαμάντω, Γρηγοριάδης Κλέων και Σακοράφα Σοφία.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Ακτύπης Διονύσιος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Αλεξοπούλου Χριστίνα, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Κυρίες και κύριοι, ξεκινάει η κοινή συνεδρίαση των Διαρκών Επιτροπών Εθνικής Άμυνας και Εξωτερικών Υποθέσεων και Δημόσιας Διοίκησης, Δημόσιας Τάξης και Δικαιοσύνης της Βουλής με θέμα ημερήσιας διάταξης την ενημέρωση από τον Αναπληρωτή Υπουργό Μετανάστευσης και Ασύλου, κ. Γεώργιο Κουμουτσάκο, για τις προτάσεις, για το σχέδιο, για την κοινή πολιτική της Ε.Ε. γύρω από θέματα μετανάστευσης και ασύλου. Επειδή δεν είναι νομοσχέδιο, γι’ αυτό δεν ζητήθηκε να υπάρχουν Εισηγητές. Βεβαίως, απ’ όλα τα κόμματα, όλοι οι συνάδελφοι που θέλουν να μιλήσουν, μπορούν να το δηλώσουν.

Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου)**: Κύριε Πρόεδρε, θα ήθελα να ευχαριστήσω καταρχάς εσάς και τον Πρόεδρο της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κύριο Χαρακόπουλο για την άμεση ανταπόκριση στο αίτημά μου και στην πρότασή μου, να ενημερωθούν οι δύο Επιτροπές της Βουλής για μία μείζονα εξέλιξη σε ευρωπαϊκό επίπεδο, η οποία αφορά άμεσα και τα δικά μας ζητήματα. Το ζήτημα του πώς διαχειριζόμαστε και αντιμετωπίζουμε το μείζον θέμα της μεταναστευτικής πρόκλησης.

Κυρίες και κύριοι συνάδελφοι, πριν μία βδομάδα και μετά από πολλές καθυστερήσεις, η Ευρωπαϊκή Επιτροπή κατέθεσε την πρότασή της για το νέο Ευρωπαϊκό Σύμφωνο Μετανάστευσης και Ασύλου. Ζήτησα αμέσως να ενημερωθούν οι αρμόδιες Επιτροπές της Βουλής, τόσο για την πρότασή αυτή, όσο και για τις ελληνικές θέσεις και προτεραιότητες, ενόψει μίας μακράς, σύνθετης και δύσκολης διαπραγμάτευσης για ένα κρίσιμο θέμα για τη Χώρα μας. Τελικά μιας εθνικής διαπραγμάτευσης, λόγω της κρισιμότητας του ζητήματος που την απασχολεί.

Παρακάλεσα αυτή η ενημέρωση να γίνει το συντομότερο δυνατόν, κυρίως για δύο λόγους. Αφενός, σεβασμού στη δημοκρατική τάξη και στην κοινοβουλευτική λειτουργία, αλλά και επειδή πιστεύω ότι η εμπλοκή της Βουλής και ο κοινοβουλευτικός διάλογος, παρά τις αναπόφευκτες εντάσεις, όταν γίνεται σοβαρά και καλόπιστα, ενισχύει στο τέλος τη διαπραγματευτική θέση της Χώρας, ενόψει κάθε κρίσιμης διαπραγμάτευσης. Με το ίδιο πνεύμα, εξάλλου, ενημέρωσα στις Βρυξέλλες, μερικές μέρες πριν την κατάθεση της πρότασης της Επιτροπής, αλλά με γνώση των βασικών της στοιχείων και τους Έλληνες Ευρωβουλευτές όλων των κομμάτων που εκπροσωπούνται στη Βουλή των Ελλήνων.

Κυρίες και κύριοι συνάδελφοι, η μεγάλη μεταναστευτική κρίση του 2015-2016, κατέδειξε τα κενά και τις αδυναμίες της Ευρωπαϊκής Ένωσης να διαχειρισθεί μια μεγάλης κλίμακας πρόκληση. Την πρόκληση της μετακίνησης πληθυσμών που δεν είναι παροδική, θα είναι σταθερή και διαρκής, καθώς η οικονομικά ισχυρή, δημογραφικά συρρικνούμενη, δημοκρατικά οργανωμένη και ειρηνική Ευρώπη, θα είναι και θα παραμείνει η κύρια επιλογή προορισμού των μεταναστευτικών και προσφυγικών ροών από την Ανατολή και τον Νότο της Ηπείρου μας. Η αδυναμία αποτελεσματικής αντιμετώπισης της κρίσης του 2015-2016, κατέληξε ότι η λογική του «Δουβλίνου» ξεπεράστηκε από τα γεγονότα και τις καταστάσεις. Παρά το γεγονός ότι όλοι στην Ευρώπη μιλούν για κοινή πρόκληση, που απαιτεί κοινή απάντηση, δηλαδή μια ενιαία, σφαιρική και ολοκληρωμένη πολιτική μετανάστευσης, η αλήθεια είναι ότι τελικά το μεταναστευτικό ζήτημα δοκίμασε και δοκιμάζει την ενότητα της Ευρώπης. Την χώρισε σε ομάδες κρατών με αποκλίνουσες, εάν όχι αντίθετες θέσεις και επιδιώξεις, καθώς το μεταναστευτικό αγγίζει και πυρά στην οικονομία, στην ασφάλεια, στην κοινωνική συνοχή, στην ίδια την λειτουργία της Δημοκρατίας και τις θεμελιώδεις αρχές της. Όλα αυτά τα κρίσιμα ζητήματα θίγονται εκ των πραγμάτων από τη μεταναστευτική πρόκληση και αυτό επιδρά στον τρόπο που τα κράτη-μέλη το αντιμετωπίζουν και αυτό στη συνέχεια επιδρά στην ενότητα της Ευρώπης.

Η επίτευξη μιας κοινής ευρωπαϊκής θεώρησης απεδείχθη εξαιρετικά δύσκολη έως, ορισμένες φορές, αδύνατη. Αυτό που βεβαιώθηκε ιδιαίτερα στο διάστημα 2016-2019, αμέσως μετά την κρίση, όταν επί μια τριετία έντονων διαβουλεύσεων δεν κατέστη δυνατό να συμφωνηθεί μια ευρωπαϊκή πολιτική που θα αντικαθιστούσε το Δουβλίνο και θα ανταποκρινόταν στα νέα σοβαρά και πιεστικά δεδομένα της μεγάλης πρόκλησης, της μετακίνησης πληθυσμών προς την Ήπειρο μας.

Έτσι η Ευρωπαϊκή Ένωση αντί συγκροτημένης πολιτικής πορευόταν από κρίση σε κρίση με μέτρα ad hoc αντίδρασης, προσαρμοσμένα στην κάθε περίπτωση. Αντί, λοιπόν, μιας συνεκτικής και σφαιρικής απάντησης η Ευρωπαϊκή Ένωση περιορίστηκε στη διαχείριση κρίσεων. Αυτό το ζήσαμε στην Ελλάδα και το 2015 και τον περασμένο Μάρτιο στον Έβρο και πρόσφατα μετά τον εμπρησμό του Κέντρου Υποδοχής και Ταυτοποίησης στη Μόρια. Μια έκτακτη αλληλεγγύη που την καλοδεχόμαστε βέβαια, και την αναγνωρίζουμε, αλλά η οποία σιγά-σιγά σβήνει μαζί με την εκτόνωση της κάθε κρίσης. Μετά η Ελλάδα, όπως και όλα τα κράτη πρώτης γραμμής μένουμε σχεδόν μόνοι με την τεράστια ευθύνη και το βάρος διαχείρισης του μεταναστευτικού στα σύνορά μας. Προστατεύοντας με τεράστια προσπάθεια τα ευρωπαϊκά σύνορα, τα σύνορα της Ευρώπης, η οποία Ευρώπη είναι και θα παραμείνει πόλος έλξης των μεταναστευτικών και προσφυγικών ροών. Ακριβώς για αυτό, το βάρος της ευθύνης των χωρών πρώτης γραμμής είναι δυσανάλογο με τις δυνατότητες και τις ικανότητες τους να το διαχειριστούν πλήρως.

Και ακριβώς γι’ αυτό το λόγο τα κράτη-μέλη πρώτης γραμμής απαιτούμε μια σταθερή, ενιαία, ευρωπαϊκή πολιτική δίκαιης κατανομής του βάρους με εξισορρόπηση της ευθύνης -που εκ των πραγμάτων αναλαμβάνουμε- μέσω μιας ουσιαστικής, αποτελεσματικής και υποχρεωτικής αλληλεγγύης.

Βασική μας, λοιπόν, θέση είναι ότι η ευρωπαϊκή πολιτική για το μεταναστευτικό, δεν μπορεί να περιοριστεί σε μια πολιτική διαχείρισης κρίσεων, αλλά να αποτελέσει μια συνολική και συγκροτημένη ευρωπαϊκή απάντηση.

Στα παραπάνω ως αναφορά στην Ελλάδα θα πρέπει, να προσθέσουμε, ότι στη δική μας περίπτωση τα πράγματα γίνονται ακόμα πιο πολύπλοκα, λόγω ενός δύσκολου γείτονα, την Τουρκία, που κάθε άλλο παρά καλόπιστα συνεργάζεται και ο οποίος, πρόσφατα, δεν δίστασε να εργαλειοποιήσει απελπισμένους ανθρώπους, για να εκβιάσει, μέσω Ελλάδας την Ευρώπη προωθώντας πολιτικές της επιδιώξεις.

Κύριε Πρόεδρε, κυρίες και κύριοι συνάδελφοι, με αυτή τη σταθερή κατεύθυνση, με αυτή τη θεμελιώδη θέση ως εκεχειρία διαβάζουμε και αξιολογούμε την πρόταση που κατέθεσε την προηγούμενη εβδομάδα η Ευρωπαϊκή Επιτροπή. Η Επιτροπή είναι αλήθεια ότι δεν κατέβαλε μεγάλη, έντονη προσπάθεια να συγκεράσει στην πρότασή της διιστάμενες απόψεις από διαφορετικές ομάδες χωρών. Αναγνωρίζουμε αυτή την προσπάθεια.

Ταυτόχρονα, τονίσαμε εξαρχής και τονίζουμε, ότι η πρόταση αυτή αποτελεί για μας όχι την αποδεκτή κατάληξη μιας διαπραγμάτευσης, αλλά βάση και εκκίνηση μιας επίμονης και σκληρής διαπραγμάτευσης για την προώθηση των θέσεων, των προτεραιοτήτων και τελικά της προάσπισης των συμφερόντων μας.

Σε αυτή μας την αποστολή θέλω, να τονίσω εξαρχής δεν είμαστε μόνοι. Με ελληνική πρωτοβουλία και στήριξη των κρατών-μελών πρώτης γραμμής έχουμε ήδη διαμορφώσει μια συνεκτική ύλη ομάδα πέντε κρατών που σκέφτονται και ενεργούν συντονισμένα και αποφασιστικά προς την κατεύθυνση που ανέφερα. Δηλαδή, μια εξισορροπημένη πολιτική μεταξύ ευθυνών για τις χώρες πρώτης γραμμής, αλλά και αλληλεγγύης που πρέπει να δίνουν σ' αυτές τις χώρες τα άλλα κράτη-μέλη. Αυτά τα κράτη, αυτή η ομάδα που συν εστήθη είναι η ομάδα της Ελλάδας, της Ισπανίας, της Ιταλίας, της Κύπρου και της Μάλτας.

Χθες, μάλιστα, πραγματοποιήσαμε και την πρώτη ανταλλαγή απόψεων για την πρόταση της Επιτροπής και διαπιστώσαμε -και θα παρακαλέσω να συγκρατηθεί αυτό- πλήρη σύγκλιση των θέσεων και των ανησυχιών μας.

Με το συντονισμένο και ενιαίο αυτό τρόπο θα προσέλθουμε - ήδη από την επόμενη εβδομάδα - στο τραπέζι των διαπραγματεύσεων με την πεποίθηση, ότι τίποτα δεν πρόκειται να συμφωνηθεί, αν δεν έχει και τη σύμφωνη γνώμη των χωρών της πρώτης γραμμής.

Φθάσαμε μάλιστα εχθές, να συζητήσουμε σοβαρά το ενδεχόμενο στο επόμενο Συμβούλιο Εσωτερικών Υποθέσεων και Δικαιοσύνης να κατανείμουμε τοποθετήσεις, που θα συγκροτούν μία ενιαία θέση, ακόμα και να υπάρξει μια ομιλία που θα εκπροσωπεί και τα πέντε κράτη. Αυτό δείχνει πόσο πολύ έχουμε αξιολογήσει την ανάγκη, να είμαστε ενωμένοι και συγκροτημένοι, απέναντι σε μια συζήτηση που κρίνει ένα θέμα που αφορά το παρόν και το μέλλον των χωρών μας για τα επόμενα πολλά χρόνια.

Επιπλέον, αύριο στην Αθήνα θα συναντήσω τον Βούλγαρο, αρμόδιο Υπουργό Εσωτερικών, για να ανταλλάξουμε απόψεις και να διαμορφώσουμε συγκλίσεις και η Βουλγαρία είναι ακόμη ένα κράτος πρώτης γραμμής.

Αυτό δεν σημαίνει ότι δεν αναζητούμε συγκλήσεις και δεν συνομιλούμε συνεχώς και με άλλους εταίρους ιδιαίτερα τη Γερμανία, που ασκεί τα καθήκοντα της Προεδρίας αυτό το εξάμηνο, τη Γαλλία, την Ολλανδία, την Αυστρία, αλλά και τις χώρες του Βίσεγκραντ και βέβαια, συνομιλούμε με την Ευρωπαϊκή Επιτροπή και ιδιαίτερα, με το Ευρωπαϊκό Κοινοβούλιο, το οποίο ακριβώς επειδή θα έχουμε μια σειρά κανονισμών, δηλαδή νομοθετικών πράξεων θα έχει κεντρικό ρόλο στη διαπραγμάτευση και στο τελικό αποτέλεσμα.

Δεν ήταν καθόλου τυχαία η ενημέρωση που έκανα στους Ευρωβουλευτές όλων των κομμάτων, των εκπροσωπούμενων στη Βουλή πριν από μία εβδομάδα και θα συνεχίσουμε να το κάνουμε. Μάλιστα στο γραφείο μου θα υπάρξει πρόσωπο-σύνδεσμος με το Ευρωπαϊκό Κοινοβούλιο καθ’ όλη τη διάρκεια της διαπραγμάτευσης.

Ως προς την ουσία τώρα, το σύμφωνο συνθέτουν συνολικά δέκα νομοθετικές προτάσεις, συμπεριλαμβανομένων και των προτάσεων που εκκρεμούν από το 2016.

Δομείται πρωτίστως στη βάση Κανονισμών, οι οποίοι ως νομικές πράξεις είναι απόλυτα δεσμευτικοί για τα κράτη-μέλη.

Δεν μιλάμε για Οδηγίες. Μιλάμε για προτάσεις Κανονισμών, δηλαδή άμεσα εφαρμοστέου δίκαιου στο εσωτερικό των κρατών-μελών.

Όπως καταλαβαίνετε, το γεγονός αυτό, ότι μιλάμε για Κανονισμούς, οδηγεί σε μια εξ υπαρχής σκλήρυνση της διαπραγματευτικής τακτικής των κρατών-μελών, διότι όλοι ξέρουν ό,τι οτιδήποτε θα συμφωνηθεί, θα εφαρμοστεί αμέσως.

Προτίμησή μας, ως προς τη διαδικασία, είναι η ταυτόχρονη διαπραγμάτευση και η τοποθέτηση όλων αυτών των προτάσεων ως πακέτο, δεδομένου ότι οι διατάξεις τους είναι νομικά, αλλά και ουσιαστικά αλληλένδετες. Άλλωστε, παρά τα διάφορα που λέγονται περί διαπραγμάτευσης Κανονισμού κατά Κανονισμό, η απάντησή μας είναι ότι η Επιτροπή κατέθεσε την πρότασή της ως πακέτο και έτσι θα πρέπει να γίνει και η διαπραγμάτευση του.

Τα κυριότερα νέα νομοθετήματα αφορούν στη διαχείριση του ασύλου και της μετανάστευσης στον προκαταρκτικό έλεγχο «pre screening» στα αγγλικά, ένας όρος που θα τον βρίσκουμε συχνά μπροστά μας στα εξωτερικά σύνορα, στη διαχείριση κρίσεων και έκτακτης ανάγκης και στις διαδικασίες χορήγησης διεθνούς προστασίας.

Οι προτάσεις είναι ήδη αντικείμενο ενδελεχούς σοβαρής εξέτασης από τη δημιουργική ομάδα που έχουμε δημιουργήσει στο Υπουργείο και η οποία συνέρχεται τακτικά και στην οποία συμμετέχουν εμπειρογνώμονες από τα Υπουργεία Μετανάστευσης και Ασύλου, Εξωτερικών, Προστασίας του Πολίτη καθώς και Ναυτιλίας και Νησιωτικής Πολιτικής.

Από την πρώτη και αρχική εξέταση των κειμένων, στο επίπεδο αυτό της Διυπουργικής Επιτροπής Εργασίας, διαπιστώνουμε ότι υπάρχουν αρκετές νέες ιδέες και προτάσεις στο κείμενο της Επιτροπής, που έχουν στόχο την αντιμετώπιση συγκεκριμένων αιτημάτων και νησιών των κρατών-μελών και θα έλεγα ότι έχουν και ένα θετικό πρόσημο στην Α΄ ανάγνωση.

Αναφέρω ενδεικτικά την πρόβλεψη μηχανισμού υποχρεωτικής αλληλεγγύης. Προβλέπεται ένας μηχανισμός υποχρεωτικής αλληλεγγύης που, όμως, στην πορεία εφαρμογής του σίγουρα απαιτεί διευκρινίσεις και βελτιώσεις.

Για την πρόταση για την αναδοχή επιστροφών, επαναπατρισμών. Η αναδοχή επιστροφών, στα αγγλικά «return sponsorship», είναι ένα μέτρο αλληλεγγύης που στοχεύει στην υποβοήθηση από άλλα κράτη-μέλη των κρατών μελών πρώτης γραμμής, στην προσπάθεια απομάκρυνσης πολιτών τρίτων χωρών που δεν έχουν δικαίωμα παραμονής στο κράτος μέλος. Δηλαδή εκείνοι, οι οποίοι το αίτημά τους απορρίπτετε.

Εισηγείται η Επιτροπή μια λογική, ώστε τις επιστροφές αυτές να μη τις αναλαμβάνει κατά αποκλειστικότητα το κράτος πρώτης γραμμής, αλλά να τη μοιράζονται προς επιστροφή και σε άλλα κράτη-μέλη.

Επίσης, βλέπουμε ως μια νέα προσπάθεια την πρόταση για την διαχείριση κρίσεων και καταστάσεων έκτακτης ανάγκης, αυτό που λέμε έκτακτη ανάγκη με την έννοια «υπερτέρα δύναμη» που θυμίζω ότι ήταν δικό μας, ελληνικό, αίτημα.

Πολλοί μάλιστα τότε από την Αντιπολίτευση είχαν προτρέξει και είχανε πει ότι η Επιτροπή θα απορρίψει διαρρήδην εκείνη την πρόταση που ζητούσε μια σχετική ευελιξία σε καταστάσεις έκτακτης ανάγκης.

Σήμερα, πρέπει να πω ότι αισθανόμαστε δικαιωμένοι ως προς αυτό και δεν πρέπει να είναι δικαιωμένοι εκείνοι που αμφέβαλλαν ή μάλλον ήταν σίγουροι, ότι η πρότασή μας εκείνη θα απορριφθεί.

Ωστόσο, υπάρχουν αρκετά θέματα που μας προβληματίζουν σοβαρά, κυρίως ως προς το μείζον θέμα που για μας είναι η εξισορρόπηση των υποχρεώσεων των κρατών- μελών πρώτης γραμμής και της αλληλεγγύης που θεωρούμε απαραίτητη να επιδεικνύουν τα λοιπά κράτη-μέλη.

Ως προς το θέμα αυτό, θεωρούμε ότι οι προτάσεις της Επιτροπής υπολείπονται των προσδοκιών των χωρών πρώτης γραμμής και των δικών μας. Οι διαδικασίες που καλούμαστε να διεκπεραιώσουμε στα σύνορα υποχρεωτικά ως κράτος-μέλος πρώτης γραμμής είναι ιδιαίτερου βάρος για μας, ενώ η αλληλεγγύη που προβλέπεται μέσω διαφορετικών επιλογών που έχουν τα κράτη-μέλη κατ' εφαρμογή μιας περίπλοκης και γραφειοκρατικής διαδικασίας διαφόρων σταδίων έχει αβέβαια για μας αποτελέσματα.

Όσον αφορά στις επιστροφές, η αποτελεσματικότητα των οποίων πρέπει να αποτελεί κεντρικό στοιχείο κάθε ουσιαστικής πολιτικής μετανάστευσης και ασύλου, παρατηρούμε ότι γίνονται κάποιες προσπάθειες βελτίωσης της σημερινής κατάστασης. Παρόλα αυτά, συνεχίζει να εξαρτάται η πολιτική επιστροφών, από τη συνεργασία με τις τρίτες χώρες, χώρες δύσκολες στη συνεννόηση και στη συνεργασία, τρίτες χώρες διέλευσης και καταγωγής. Αυτή η πολιτική δε συνδέεται με ένα αποτελεσματικό σύστημα κινήτρων και αντικινήτρων. Δηλαδή, κίνητρο σε μια τρίτη χώρα να συνεργαστεί και να δεχθεί επιστροφές, είτε μέσω οικονομικής βοήθειας, είτε μέσω πολιτικής στήριξης και αντικίνητρα, όταν δε συνεργάζεται, που θα πρέπει να στερείται αυτών των υποστηρικτικών πολιτικών από πλευράς Ευρωπαϊκής Ένωσης.

Θέλω να πω ότι αυτές τις επιφυλάξεις μας, τις συμμερίζονται και οι λοιποί νότιοι εταίροι μας, όπως είχα την ευκαιρία να διαπιστώσω, όπου σας ανέφερα στη χθεσινή μας επικοινωνία. Γίνεται αντιληπτό ότι μπροστά μας βρίσκονται αρκετοί μήνες έντονων διαπραγματεύσεων και διεργασιών, κατά τους οποίους θα απαιτηθεί συντονισμένος εθνικός σχεδιασμός, με τη συμμετοχή και των δυνάμεων που εκπροσωπούνται στο Εθνικό Κοινοβούλιο. Γι’ αυτό και ζητώ σήμερα, τη στήριξη των αρμοδίων κοινοβουλευτικών επιτροπών, με ιδέες και προτάσεις. Θα προσέθετα ακόμα και με καλόπιστη κριτική, όμως, και εποικοδομητική. Στη διαπραγμάτευση αυτή, η Ελλάδα έχει αποφασίσει, το έχει κάνει ήδη, προσέρχεται με ενεργό ρόλο, με εποικοδομητικό πνεύμα και πολύ καλή προετοιμασία.

Άλλωστε μέχρι σήμερα, κατά την προπαρασκευαστική περίοδο, προτού φθάσουμε στην πρόταση της Επιτροπής, δεν φανήκαμε καθόλου απροετοίμαστοι, ούτε καθίσαμε στην «εξέδρα». Ήμασταν «μέσα στο γήπεδο». Καταθέσαμε, ήδη, από τον περασμένο Οκτώβριο, μια σειρά από εθνικές και κοινές προτάσεις και πρωτοβουλίες, ατομικά αλλά και με άλλα κράτη, όπως έπρεπε. Για την πολιτική επιστροφών καταθέσαμε πρόταση. Για την καταπολέμηση των δικτύων των λαθροδιακινητών καταθέσαμε πρόταση. Για τις προκλήσεις που αφορούν ειδικά την Ανατολική Μεσόγειο, υπήρξε ένα κοινό χαρτί με την Ελλάδα, την Κύπρο και τη Βουλγαρία. Καταθέσαμε δύο πολύ εκτενή και σαφή, ως προς την κατεύθυνσή τους, κείμενα, με την Ομάδα των 5. Τέλος, με την Κύπρο και τη Βουλγαρία, καταθέσαμε αυτήν την πρόταση μιας ευέλικτης ρήτρας, για την αντιμετώπιση εκτάκτων αναγκών, όταν αυτές προκύπτουν.

Τα έγγραφα αυτά τα έχω καταθέσει στη Βουλή, αλλά και πάλι, εάν χρειαστεί, είμαι στη διάθεσή σας να τα επανα καταθέσω, προκειμένου να μελετηθούν εν όψει των επόμενων συζητήσεων μας.

Κύριε Πρόεδρε, κυρίες και κύριοι συνάδελφοι, όπως έπραξα σήμερα, θα συνεχίσω να ενημερώνω τη Βουλή και κατά τα επόμενα στάδια της διαπραγμάτευσης, πιστεύοντας στη δύναμη που η Χώρα μπορεί να αντλήσει από έναν γόνιμο και παραγωγικό, δημοκρατικό και κοινοβουλευτικό διάλογο, μεταξύ των πολιτικών δυνάμεων.

Να σημειώσω και αυτό. Καμία μεταναστευτική πολιτική, όσο αποτελεσματική και αν είναι σε επίπεδο Ευρώπης, δεν μπορεί να αποδώσει, ουσιαστικά, δεν μπορεί να είναι πλήρως αποτελεσματική, εάν ταυτόχρονα, δεν αντιμετωπιστούν η οικονομική και κοινωνική υπανάπτυξη, η ένδεια και οι κλιματικές αλλαγές στις γειτονικές χώρες της Ευρώπης. Και βέβαια, αν δεν υπάρξει μια αυξημένης αποτελεσματικότητας εξωτερική πολιτική και μια πολιτική αναπτυξιακή για τις περιοχές που περιβάλλουν τη χώρα μας και την ήπειρό μας.

Με αυτή τη λογική, με αυτές τις προτεραιότητες και με αυτές τις στοχεύσεις, προσερχόμαστε στη διαπραγμάτευση που θα ξεκινήσει στην Ευρώπη, μια δύσκολη διαπραγμάτευση, για ένα ζήτημα ζωτικής σημασίας για τη Χώρα και τα συμφέροντα της.

Ευχαριστώ πολύ .

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε κι εμείς, κύριε Υπουργέ.

Ξεκινάμε αμέσως τον κύκλο των ομιλητών.

**ΙΩΑΝΝΗΣ ΜΟΥΖΑΛΑΣ:** Κύριε Πρόεδρε, ερωτήσεις μπορούμε να κάνουμε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Βεβαίως, κύριε Μουζάλα. Δεν υπάρχουν εισηγητές από τα κόμματα, διότι είναι ενημέρωση, ασφαλώς λοιπόν, μπορείτε να κάνετε ερωτήσεις.

**ΙΩΑΝΝΗΣ ΜΟΥΖΑΛΑΣ:** Μια ερώτηση θέλω να κάνω κι ας την απαντήσει μετά ο κ. Υπουργός, γιατί θα εξαρτηθούν οι ομιλίες μας από την απάντηση. Δεν θα πολιτικολογήσω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ωραία. Έχετε τον λόγο, κύριε Μουζάλα.

**ΙΩΑΝΝΗΣ ΜΟΥΖΑΛΑΣ:** Κύριε Υπουργέ, άκουσα την ομιλία σας - θα μιλήσω πάνω σε αυτό - αλλά θα σας παρακαλούσα, εντελώς διευκρινιστικά, να μας πείτε, ποιες είναι οι θέσεις που θα διαπραγματευθεί η Κυβέρνηση πάνω σε τρία ζητήματα. Στην εγκατάσταση προσφύγων μεταναστών που φτάνουν στην Ευρώπη είτε μετεγκατάσταση - όπως θέλετε πείτε το - στις επιστροφές και στο άσυλο.

Δηλαδή, εγώ άκουσα ότι διαπραγματεύεστε. Ξέρω τις θέσεις εναντίον των οποίων διαπραγματεύεστε. Με ποιες θέσεις πάτε στην διαπραγμάτευση, για αυτά τα τρία ζητήματα. Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Κυρία Γιαννάκου, έχετε τον λόγο.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Το ζήτημα της μετανάστευσης είχε απασχολήσει από παλαιότερα στην Ευρώπη, αλλά όχι σε τέτοιο βαθμό, όπως απασχολεί σήμερα. Οι δε μετακινούμενοι μετανάστες, άλλοτε ήταν ασμένως αποδεκτοί, ως εργαζόμενοι, όπως π.χ. ακόμη και το 2015 έγινε με τη Γερμανία και άλλοτε ήταν μικρές ομάδες και κατά μόνας μετανάστευση, που δεν απασχολούσε σε τέτοιο βαθμό, όπως σήμερα.

Σήμερα, υποψιαζόμαστε με βάση αυτά που γίνονται, ότι κάποια στιγμή, μπορεί κύματα εκατομμυρίων να αποφασίσουν να πλησιάσουν την Ευρώπη. Γιατί η Ευρώπη θεωρείται και σε διεθνές επίπεδο, η γη της επαγγελίας για τους ανθρώπους αυτούς. Επομένως, πρώτον, πρέπει να υπάρχει ένα μήνυμα γενικότερο. Είδα σε λεπτομέρειες την πρόταση της Ευρωπαϊκής Επιτροπής. Πρέπει να υπάρχει μια ξεκάθαρη στάση της Ευρώπης, γενική, η οποία θα λέει ότι υπάρχουν όρια στην αποδοχή μεταναστών και ότι δεν μπορεί κανείς να εκμεταλλεύεται τις διαφορετικές θέσεις των μελών του Ευρωπαϊκού Συμβουλίου, για να κινείται αναλόγως. Μιλώ και για τους traffickers κ.τ.λ..

Ο κ. Κουμουτσάκος σημείωσε ένα σημείο, το οποίο εγώ είχα σημειώσει πριν από τριάντα χρόνια, όταν, ως μέλος του ΑΣΕΠΕ, παρακολουθούσα τι γίνεται με τις περίφημες συμφωνίες ΛΟΜΕ που είχε κάνει η Ε.Ε. και μετέπειτα ΚΟΤΟΝΟΥ, τη βοήθεια δηλαδή στις χώρες της Αφρικής και της Καραϊβικής. Είχα τονίσει τότε και είναι και τώρα σημαντικό, να υπάρξει ουσιαστική βοήθεια εκσυγχρονισμού, ανάπτυξης και προσφοράς θέσεων εργασίας στις χώρες τους. Ίσως πρέπει να αναθεωρηθεί αυτή η πολιτική της Ε.Ε., στο να γίνονται μόνο μεγάλα έργα, μεγάλοι δρόμοι και τα λοιπά, όπως γίνονται μέχρι σήμερα. Ίσως πρέπει να υπάρξει μια διαφορετική πολιτική.

Από την άλλη πλευρά, στο θέμα των επιστροφών, κύριε Πρόεδρε, εκεί υπάρχει το μεγάλο πρόβλημα. Π.χ. το Πακιστάν, για να δεχθεί 200 ταραξίες από το Λονδίνο να επιστραφούν, εξανάγκασε τη βρετανική κυβέρνηση, κάποια στιγμή, να τους φτιάξει πέντε σχολεία, ιδρύματα πρόνοιας και δεν μπορείτε να φανταστείτε τι άλλο. Η Χώρα μας, δεν μπορεί να τα κάνει αυτά, γι' αυτό και πρέπει οι επιστροφές – και εκεί πρέπει να επιμείνουμε - να γίνονται και μέσω άλλων χωρών, όχι μόνο της πρώτης χώρας εισόδου.

Νομίζω, αυτά τα δύο θέματα, μπορούν να επηρεάσουν και να βελτιώσουν την πρόταση της Ευρωπαϊκής Επιτροπής, η οποία δεν λύνει τα πάντα. Είναι ένα βήμα παραπάνω. Ούτε διαλύει τη συνθήκη Σένγκεν, η οποία δεν μπορεί να διαλυθεί, διότι η ελεύθερη διακίνηση αγαθών, υπηρεσιών, προσώπων και κεφαλαίων, δεν μπορεί να τιναχθεί στον αέρα.

Θα ήθελα και τη θέση του κ. Κουμουτσάκου, ο οποίος, επίσης, συμμερίζεται τα ευρωπαϊκά πράγματα από κοντά, έχουμε δουλέψει μαζί, επί του θέματος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Τον λόγο έχει ο κύριος Βίτσας από τον ΣΥΡΙΖΑ.

**ΔΗΜΗΤΡΙΟΣ ΒΙΤΣΑΣ:** Ευχαριστώ, κύριε Πρόεδρε και Κύριε Υπουργέ, για την ενημέρωση. Ο κ. Κουμουτσάκος είπε ότι η πρόταση αυτή της Επιτροπής αποτελεί βάση και όχι αποδεκτή λύση -έτσι δεν είναι;- την οποία θα διαπραγματευτούμε. Ένα ερώτημα που απαντήστε το κάποια στιγμή, είναι ποιος θα διαπραγματευτεί με ποιον; Δηλαδή, αν μιλάμε για τη διαπραγμάτευση πλέον ανάμεσα στην Επιτροπή, στην Σύνοδο των Ηγετών και στο Ευρωπαϊκό Κοινοβούλιο είναι άλλο πράγμα και τι θα κάνει η Ελλάδα εκεί. Αν η Επιτροπή με ομοφωνία θεωρεί ότι αυτό το κείμενο είναι βάση και η Ελλάδα έχει πει θετικά, έστω και με τη λογική που την είπε ο κύριος Κουμουτσάκος, πρόκειται για τεράστιο λάθος. Τεράστιο λάθος. Επιτρέψτε μου να πω – βάλτε το και σε εισαγωγικά - «εγκληματικό».

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Ποιο ακριβώς;

**ΔΗΜΗΤΡΙΟΣ ΒΙΤΣΑΣ:** Αυτή η συζήτηση και αυτό το κείμενο δεν είναι η πρώτη φορά που το έχω διαβάσει. Είναι ένα κείμενο που έρχεται και επανέρχεται από το 2015, δηλαδή, μετά την κρίση και είναι φανερό ότι η Ε.Ε. υποχωρεί απέναντι στους σκληρούς της Ευρωπαϊκής Ένωσης και εγκαταλείπει τη βάση αυτού του πράγματος, δηλαδή την ιδέα για υποχρεωτική ποσόστωση των προσφύγων στα κράτη-μέλη.

Τώρα, με βάση αυτό το κείμενο που διάβασα, επιτρέπεται τα κράτη-μέλη της Ευρωπαϊκής Ένωσης να επιλέξουν αν θα δεχτούν πρόσφυγες ή αν θα αναλάβουν την ευθύνη για επιστροφές στις χώρες καταγωγής τους όσων απορρίφθηκαν οι αιτήσεις ασύλου και μπορούν να «εξαγοράσουν» το γεγονός ότι δεν δέχονται πρόσφυγες με άλλους τρόπους. Θα το γελοιοποιήσω το πράγμα: Κάποια στιγμή μας ήρθαν στην Ελλάδα κάποια κιβώτια από την Τσεχία, ως βοήθεια -μπορεί να το επιβεβαιώσει και ο κ. Μουζάλας - προς την Ελλάδα για την διαχείριση του προσφυγικού - μεταναστευτικού και όταν ανοίξαμε τα κιβώτια μέσα είχανε μαχαιροπήρουνα. Δηλαδή, οι άνθρωποι πιστεύανε ότι στην Ελλάδα δεν έχουμε μαχαιροπίρουνα. Αυτό είναι το θέμα.

Αυτό σημαίνει ότι οι χώρες πρώτης υποδοχής θα συνεχίσουν να κουβαλούν το βάρος της προσφυγικής κρίσης, αφού πλέον θα επαφίεται στην καλή θέληση των χωρών της κεντρικής και βόρειας Ευρώπης να φιλοξενήσουν κάποιους από τους χιλιάδες. Δηλαδή, οι πέντε χώρες Ισπανία, Ιταλία, Ελλάδα, Κύπρος, Μάλτα, αν βάλεις και την Πορτογαλία και τη Γαλλία μέσα, θα δέχονται ροές και αν έχουν την καλή διάθεση οι Αυστριακοί να πάρουν 50, οι Ελβετοί, οι οποίοι συμμετέχουν χωρίς να είναι μέλη της Ευρωπαϊκής Ένωσης και λοιπά την έχουνε. Διαφορετικά θα σου λένε «πάρε λεφτά», «πάρε χίλιους της frontex δικούς μας», «πάρε αυτό», «πάρε εκείνο». Προσέξτε να δείτε γιατί λέω ότι είναι τεράστια οπισθοχώρηση. Όταν την προεδρία της Ευρωπαϊκής Επιτροπής την είχε η Βουλγαρία, είχαμε φτάσει σε ένα κείμενο, το οποίο δεν μας ικανοποιούσε, αλλά έβαζε βασικά ζητήματα και γι’ αυτό συμφωνήσαμε να ξεκινήσουμε από εκεί. Τι έλεγε αυτό το κείμενο; Ότι οποιοσδήποτε μηχανισμός είναι υποχρεωτικός, δεν είναι εθελοντικός για τα κράτη-μέλη.

Δεύτερον, ότι η λογική της αλληλεγγύης είναι διπλή. Η μία είναι η αλληλεγγύη προς τους πρόσφυγες και μετανάστες ή προς τους αιτούντες άσυλο, με ιδιαίτερο βάρος στα ζητήματα του κοινού συστήματος ασύλου και του κοινού συστήματος επιστροφών και της αλληλεγγύης μεταξύ των κρατών - μελών, για να κάνουν, όμως, το πρώτο. Όχι, για να κάνει ο καθένας ό,τι θέλει.

Τρίτον, μέσα σε αυτή τη λογική και στις προσομοιώσεις είχαμε φτάσει στο επίπεδο ποιο ποσοστό από αυτά όπου φτάνουν στα παράλια των χωρών μπορεί να δεχτεί κάθε χώρα από τις 29 της Ε.Ε.. Θα σας δώσω ένα παράδειγμα. Ότι στη λογική ότι θα έρθουν ξανά περίπου ένα εκατομμύριο, γιατί, αυτός ο αλγόριθμος είχε μέσα τον πληθυσμό, την έκταση και το Α.Ε.Π., η Ελλάδα δεν μπορεί να διαχειριστεί ή πρέπει να διαχειριστεί το πολύ 23.000 το χρόνο. Δεν είχαμε ποτέ κάτω από 36.000. Αυτή η λογική είναι η βάση του «Δουβλίνο 4». Δεν ξέρω πώς θα ονομαστεί.

Αν φύγουμε από αυτό, τα πάντα γίνονται εθελοντικά. Ευτυχώς, αποφασίστηκε ότι όλα είναι ένα πακέτο και τίποτε δεν ανακοινώνεται, αν δεν ανακοινώνονται όλα. Νομίζω ότι μας συμφέρει η θέση του προηγούμενου Ευρωπαϊκού Κοινοβουλίου και της Liebe και θέλω να πω ότι η θέση του προηγούμενου Ευρωπαϊκού Κοινοβουλίου που έβαζε υποχρεωτικό μηχανισμό σε όλα, δεν ψηφίστηκε μόνο από τους σοσιαλιστές, τους σοσιαλδημοκράτες, τους αριστερούς και τα λοιπά, αλλά και από τους φιλελεύθερους. Τα δύο τρίτα του Ευρωκοινοβουλίου την είχαν ψηφίσει. Τώρα, οι Γερμανοί που έχουν την προεδρία θέλουν να το κλείσουν, αλλά εξυπηρετώντας τα συμφέροντα της Αυστρίας, του Βίζεγκραντ και υπακούοντας ή υποκύπτοντας στην πίεση που έχει το Χριστιανοδημοκρατικό Κόμμα της Γερμανίας από τους φασίστες της AFD.

Επομένως, η θέση μας είναι ότι δε μπορεί να γίνει δεκτό αυτό το κείμενο της Επιτροπής σαν βάση. Θα πρέπει να συνεχιστεί η συζήτηση στην Επιτροπή. Επειδή πάντοτε αυτό εδώ και 3,5 χρόνια μας το κόλλαγαν, το Βίσεγκραντ, σε κάποια χρονική στιγμή ζητήσαμε να γίνει μια ψηφοφορία επί των θέσεων μας, ανάμεσα στους Υπουργούς. 18 χώρες από τις 28 δέχτηκαν τις προτάσεις μας, 5 ή 6 χώρες ήταν στην αντίπερα όχθη και 3 κρατούσαν μια ουδετερότητα.

Τότε εμείς είπαμε ότι μπορεί να δημιουργηθεί ένας μεταβατικός μηχανισμός των 18 χωρών με υποχρεωτικότητα, χρήματα που δίνονται για το μεταναστευτικό στους 10, στους 5, στην ουσία, γιατί η Γερμανία είπε ότι συμμετέχει, να αφαιρεθούν, αλλά να αφαιρεθούν και χρήματα που δίνονται ως βοήθεια από την Ευρωπαϊκή Επιτροπή σε άλλα σοβαρά ζητήματα, όπως είναι το τραπεζικό κ.λπ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών)**: Ευχαριστούμε πάρα πολύ.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου)** (ομιλών εκτός μικροφώνου): Μπορώ να απαντήσω, κύριε Πρόεδρε, γιατί τα όσα είπε ο κ. Βίτσας επηρεάζουν το σύνολο της συζήτησης.

**ΔΗΜΗΤΡΙΟΣ ΒΙΤΣΑΣ**: Γι' αυτό το είπα για να επηρεάσω τη συζήτηση.

Απλά, κύριε Υπουργέ, μιας και θα απαντήσετε σε εμένα, απαντήστε και στα τρία ερωτήματα που έθεσε ο κ. Μουζάλας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών)**: Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου)**: Επειδή η παρέμβαση του κ. Βίτσα διαμορφώνει μια λανθασμένη εντύπωση για το πλαίσιο της συζήτησης, κρίνω σκόπιμο να παρέμβω τώρα για να μην επηρεασθεί και εκτροχιαστεί η συζήτηση σε σφαίρες μη ρεαλιστικές.

Πρώτα απ' όλα, για να ξεκαθαρίσουμε κάτι, θεσμικά κάθε κράτος - μέλος είναι υποχρεωμένο να διαπραγματευτεί με βάση την πρόταση της Επιτροπής πάντα. Έτσι λειτουργεί η Ε.Ε.. Μπορεί να είναι αρνητικό, μπορεί να είναι επιφυλακτικό, αλλά βάση της διαπραγμάτευσης είναι η πρόταση της Επιτροπής, έτσι λειτουργεί η Ε.Ε.

Δεύτερον, είναι πολύ ενδιαφέρον ότι τη θέση ΣΥΡΙΖΑ περί απόρριψης εξ υπαρχής της πρότασης, την υιοθέτησε μόνο μια ομάδα χωρών. Ξέρετε ποια; Η Βίζεγκραντ. Τα κράτη Βίζεγκραντ, μετά από δώδεκα ώρες, βγήκαν μαζικά και είπαν ότι αυτή την πρόταση την απορρίπτουν. Επομένως, εδώ βλέπω μια περίεργη σύγκλιση από διαφορετικές απόψεις.

**ΔΗΜΗΤΡΙΟΣ ΒΙΤΣΑΣ** (ομιλών εκτός μικροφώνου): Τώρα αυτή είναι απάντηση;

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου)**: Κύριε Βίτσα, σας παρακαλώ εάν δεν ξέρετε τα γεγονότα.

Ουσιαστικά, μας λέτε να μην διαπραγματευτούμε, γιατί η πρόταση δεν είναι βάση διαπραγμάτευσης. Σας είπα ότι θεσμικά δεν γίνεται, άλλων θέση ήταν αυτή.

Ένα τελευταίο. Μεταφέρετε και προβάλλετε στο παρόν και στο μέλλον κάτι που αφορά το παρελθόν. Με όλο το σεβασμό, πρέπει να σας πω ότι αυτά τα οποία μας αναφέρατε - και, πράγματι, υπήρξαν συμφωνίες, αποφάσεις δεν υπήρξαν - μοιάζουν λιγάκι με τις ιστορίες στρατιωτικών που δεν είναι πια στην ενεργή δράση και έλεγαν «όταν εγώ πολεμούσα το 1850, είχε γίνει αυτό». Αυτό δεν έχει καμία σχέση με την πραγματικότητα τη σημερινή.

**ΔΗΜΗΤΡΙΟΣ ΒΙΤΣΑΣ** (ομιλών εκτός μικροφώνου): Αυτά που λέτε είναι επιχειρήματα σε σχέση με αυτά που λέω εγώ;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών)**: Σας παρακαλώ πάρα πολύ! Ετέθησαν κάποια ερωτήματα.

**ΔΗΜΗΤΡΙΟΣ ΒΙΤΣΑΣ** (ομιλών εκτός μικροφώνου): Απάντησε σε κανένα ερώτημα;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών)**: Ο τρόπος που θα απαντήσει ο Υπουργός ή ο οποιοσδήποτε, είναι κάτι που θα το κανονίσει εκείνος. Θα τον λογοκρίνουμε γιατί απάντησε έτσι ή αλλιώς; Παράκληση να μπορέσουμε να συνεχίσουμε ομαλά.

Συνεχίστε, κύριε Υπουργέ.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου)**: Κύριε Βίτσα, αυτά τα οποία το 2016 – 2018 είχαν φτάσει σε έναν ώριμο βαθμό συναίνεσης τελικά καταρρίφθηκαν. Δεν αποφασίστηκε τίποτα, εξ ου και φέρνουμε μια καινούρια πρόταση.

Αυτά τα οποία καταρρίφθηκαν τότε τι σας κάνει να πιστεύετε ότι θα υιοθετηθούν τώρα; Δεν μπορεί να είναι βάση της τωρινής συζήτησης κάτι που απορρίφθηκε πριν τρία χρόνια.

Αυτό σας λέω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών)**: Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ**: Η θέση μας είναι ότι η πρόταση της Ευρωπαϊκής Επιτροπής για το νέο Ευρωπαϊκό Σύμβουλο Μετανάστευσης και Ασύλου, ουσιαστικά είναι φυσική συνέχεια της στρατηγικής της Ευρωπαϊκής Ένωσης στο συγκεκριμένο θέμα και καταρρίπτει με έναν τρόπο και τη φιλολογία που επιχειρείται εδώ να παρουσιαστεί περί δήθεν σύγκρουσης, ανάμεσα σε προοδευτικές και αντιδραστικές δυνάμεις της Ε.Ε. για το θέμα της μετανάστευσης.

Με λιγότερη ή μεγαλύτερη δόση τα αποτελέσματα λίγο - πολύ στο συγκεκριμένο θέμα παραμένουν τα ίδια. Όσο κι αν προσπαθεί να παρουσιαστεί από την κυβέρνηση ότι η συγκεκριμένη πρόταση ή η τάση που διαμορφώνεται στην Ε.Ε. θα οδηγήσει στο τέλος του εγκλωβισμού και στο άνοιγμα μιας νέας σελίδας - αλληλεγγύης ανάμεσα στα κράτη - μέλη της Ε.Ε. για τη διαχείριση του Μεταναστευτικού, ούτε το ένα ισχύει, ούτε το άλλο. Πολύ περισσότερο δεν πρέπει να τρέφουν καμία προσδοκία ούτε, βέβαια, οι πρόσφυγες και μετανάστες, αλλά ούτε και οι νησιώτες ότι θα αλλάξει κάτι στην κατάσταση στα νησιά, τα οποία, παρά τα όσα τραγικά διαδραματίστηκαν, είναι χαρακτηριστική η κουβέντα που είπε ο Υπουργός, ότι η προσπάθεια που γίνεται τώρα με διάφορες βαλβίδες εκτόνωσης να μετεγκατασταθούν ένα μέρος του πληθυσμού, αυτά είναι μια έκτακτη αλληλεγγύη που σταδιακά σβήνει και αυτό που παραμένει δεδομένο είναι, ότι τα νησιά παραμένουν και θα παραμένουν ως τόπος εγκλωβισμού και είναι κάτι που ούτε καν το διαπραγματεύεται ή το διεκδικεί η σημερινή κυβέρνηση, όπως και η προηγούμενη βέβαια.

Αυτό, δηλαδή, δεν τίθεται προς διαπραγμάτευση και συζήτηση στην Ε.Ε. και αυτό προβληματίζει, τουλάχιστον, για την επιλογή των κυβερνήσεων γι' αυτό.

Επίσης, βέβαια, συνεχίζει το Μεταναστευτικό να αποτελεί γρανάζι στην μηχανή των ιμπεριαλιστικών ανταγωνισμών, αντικείμενα στα γεωπολιτικά παζάρια, όπως και μεταξύ της Ε.Ε. και της Τουρκίας ή ανάμεσα και σε χώρες της Ε.Ε. και άλλα κράτη από όπου προέρχονται οι μετανάστες και τώρα θα πρέπει να απελαθούν. Είναι χαρακτηριστικό, γιατί γίνεται μια συζήτηση τώρα για την προσπάθεια που κάνει η Ε.Ε. σε συνεργασία με τρίτες χώρες να επισπεύσει ή να καταφέρει - αν θέλετε- να ξεπεράσει αυτό το ποσοστό του 1/3 από όσους απορρίπτεται το άσυλό τους που μέχρι σήμερα καταφέρνουν να επιστρέψουν στις χώρες από όπου προήλθαν.

Είναι και αυτό ένα αντικείμενο παζαριού και λειτουργεί ως μηχανισμός διείσδυσης και της Ε.Ε. και άλλων κρατών στις ζώνες ενδιαφέροντος, ωστόσο η Ε.Ε. παραδέχεται, ότι οι συμφωνίες επαν εισδοχής που έχει υπογράψει με 24 τρίτες χώρες, μέχρι τώρα και οι ίδιοι παραδέχονται ότι αυτές δεν λειτουργούν.

Άρα, το νέο Σύμφωνο Μετανάστευσης θεωρούμε, ότι, όπως είπατε, είναι μια αρχική πρόταση, στην οποία απ’ ό,τι όλα δείχνουν θα είναι πολύ χειρότερη η τελική απόφαση απ’ ό,τι η σημερινή πρόταση και, βέβαια, είναι μια πρόταση που δίνει έμφαση στο διαμοιρασμό των απελάσεων και της καταστολής στα σύνορα, σε νέες ακόμα πιο αντιδραστικές ρυθμίσεις για την απόρριψη των αιτημάτων ασύλου και όχι, βέβαια, στο διαμοιρασμό της υποδοχής των αιτούντων άσυλο, ώστε να μην επιβαρύνονται υπέρμετρα τα κράτη της υποδοχής, να μην εγκλωβίζονται οι πρόσφυγες και οι μετανάστες σε χώρες που δεν επιλέγουν και να μην παραβιάζονται τα δικαιώματα τους που απορρέουν από το Διεθνές Δίκαιο.

Χαρακτηριστικό ότι παραμένει στην πρόταση το κριτήριο της χώρας πρώτης υποδοχής για την υποδοχή και εξέταση της αίτησης ασύλου, δηλαδή, το κριτήριο που εγκλωβίζει τους ανθρώπους στην Ελλάδα, στην Ιταλία και άλλες χώρες και συνεχίζουν να επιβαρύνονται από αυτό. Δηλαδή, το «ΔΟΥΒΛΙΝΟ» καταργείται τυπικά, αλλά παραμένει ουσιαστικά.

Ακόμα, επιβεβαιώνονται τα φούμαρα περί ευρωπαϊκής αλληλεγγύης, διότι η πρόταση πάει πίσω ακόμα και από τις ελάχιστες υποχρεωτικές μετεγκαταστάσεις, που προτάθηκαν το 2015 και τις προτάσεις για την κατανομή προσφύγων και μεταναστών, ανάμεσα στα κράτη-μέλη.

Αυτός ο μηχανισμός των ευέλικτων συνεισφορών, κυμαίνεται από την κατανομή των υποχρεώσεων για επιστροφή όσων απορρίπτεται το αίτημα ασύλου, την υποδοχή προσφύγων ή την παροχή λειτουργικής υποστήριξης. Δηλαδή, το να δίνονται χρήματα ή άλλη στρατιωτική ενίσχυση για τον έλεγχο στα σύνορα ή για να δημιουργούνται – όπως γίνεται και αυτές τις μέρες και στη Λέσβο – ακόμα πιο αποτελεσματικές, θελκτικές και μόνιμες φυλακές εγκλωβισμού των προσφύγων.

Άρα, δεν υπάρχει ούτε αλληλεγγύη στο ζήτημα και στη δυνατότητα που θα έπρεπε να δίνεται σε όλους αυτούς τους ανθρώπους να καταθέτουν αίτημα ασύλου στη χώρα υποδοχής που επιθυμούν, ούτε βέβαια υπάρχει αλληλεγγύη στο θέμα του διαμοιρασμού της υποδοχής και ακόμα και αυτή η πρόταση είναι προαιρετική. Μόνο σε συνθήκες έντονης πίεσης, μπορεί να αποκτήσει υποχρεωτικότητα και κατόπιν ειδικής αποφάσεως της Κομισιόν, που δεν υπάρχει.

Ήθελα μόνο μια ερώτηση να κάνω προς τον Υπουργό. Σχετικά με την διαδικασία προ διαλογής, που υποτίθεται ότι θα γίνεται στα σύνορα όπου θα εξετάζονται υγειονομικά, θα και θα υπάρχει ταυτοποίηση, εκτός του εδάφους της Ε.Ε., που ακριβώς θα γίνεται; Στα καράβια που γίνεται η διάσωση; Θα υπάρχουν ειδικές ζώνες σε τρίτες χώρες και πώς αυτοί θα μετεγκαθίστανται; Μιλάμε για 5 – 10 ημέρες. Που θα μένει αυτός ο κόσμος;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Προεδρεύων των Επιτροπών)**: Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ**: Θα έλεγε κανείς, ότι απ’ τη στιγμή που πάμε σε μια διεθνή διαπραγμάτευση, απαραίτητη προϋπόθεση είναι η Χώρα να διατηρεί την αξιοπιστία της. Αναρωτιέμαι, με ποια αξιοπιστία θα πάει η κυβέρνηση να διαπραγματευτεί και να ζητήσει αλληλεγγύη, όταν δεν τηρεί αυτό το αίτημα της αλληλεγγύης μέσα στους ίδιους τους κόλπους της. Ακούσαμε τον Πρωθυπουργό, να λέει στην τελευταία συνεδρίαση του υπουργικού συμβουλίου, ότι η ευθύνη των μελών της κυβέρνησης είναι κοινή και αλληλέγγυα. Βλέπουμε ακριβώς, προτού αλέκτωρ λαλήσει τρις, να έρχεται ο κ. Σταϊκούρας και να καταδικάζει από το f/b την μεταφορά προσφύγων στην εκλογική του περιφέρεια, στις ιστορικές Θερμοπύλες. Εάν δεν κάτσετε μαζί με την ΚΕΔΕ, να φτιάξετε ένα σχέδιο να αναδεχθούν και οι δήμαρχοι και οι τοπικοί παράγοντες τις ευθύνες τους για την κατανομή των προσφύγων στην ηπειρωτική Ελλάδα, δεν θα μπορέσουμε να αποσυμφορήσουμε τα νησιά. Είναι κρίσιμο στην διαπραγμάτευση που θα κάνουμε, να αποβλέπουμε στο πως άμεσα ή έμμεσα θα πάμε στην αποσυμφόρηση των νησιών.

Αναρωτιέμαι, λοιπόν, μέσα στο πακέτο διαπραγμάτευσης σκέπτεστε να θέσετε και ένα θέμα αναθεώρησης της κοινής δήλωσης Ε.Ε. – Τουρκίας, ούτως ώστε να μην προβλέπεται ως απαραίτητη προϋπόθεση για τις επιστροφές στην Τουρκία, η παραμονή των προσφύγων στα νησιά; Τίποτα δεν μας εμποδίζει να διευρύνουμε το πεδίο της διαπραγμάτευσης.

Το pre-screening, το οποίο εμφανίζεται ως μια μεγάλη καινοτομία, εμείς εδώ στις διαδικασίες που έχουμε υιοθετήσει στα νησιά, δεν εφαρμόζουμε αυτό το αυτονόητο, αυτό που λέμε, το prima facie; Δεν έχεις προσφυγικό προφίλ και τους προχωράμε αυτούς τους ανθρώπους, με ταχύρρυθμη διαδικασία;

Αληθεύει ή όχι, αν κατάλαβα καλά, ότι θα είναι υποχρεωτική πλέον η ανάληψη ευθύνης επιστροφής αυτών, των οποίων απορρίφθηκε η αίτηση ασύλου, μόνο όταν υπάρχουν καταστάσεις στρες; Σε αυτήν την περίπτωση, δεν γίνεται υποχρεωτική η συμμετοχή των χωρών, στις επιστροφές; Έτσι δεν είναι; Τι εννοούμε ως «κατάσταση στρες»; Εννοούμε την κατάσταση που διαμορφώθηκε, στο δεύτερο εξάμηνο, του 2019; Και λέμε ότι, ουσιαστικά, με τη στροφή αυτή που σηματοδοτεί η πρόταση της Ευρωπαϊκής Επιτροπής, πάμε προς κατάργηση του «Δουβλίνου».

Ο κόσμος πρέπει να γνωρίζει ότι ο Κανόνας παραμένει ότι η χώρα, που εξετάζει το άσυλο, είναι η χώρα της πρώτης άφιξης. Κατ' εξαίρεση και μόνον, σε κάποιες περιορισμένες περιπτώσεις, και περιορισμένες ως προς τον αριθμό των ενδιαφερομένων, θα είναι πλέον αρμόδια άλλη χώρα. Ποιες είναι οι περιπτώσεις αυτές; Όταν υπάρχουν συγγενείς, όταν υπάρχουν ακαδημαϊκοί τίτλοι σπουδών που αποκτήθηκαν σε αυτές τις χώρες και σε κάποιες άλλες περιορισμένες περιπτώσεις.

Επίσης, θα ήθελα, κύριε Υπουργέ, να μη χρησιμοποιούμε πια αυτό το επιχείρημα ότι διαφωνούν οι χώρες του Βίσεγκραντ και άρα, για μας είναι καλό. Οι χώρες του Βίσεγκραντ είναι μαξιμαλιστές και το ξέρουμε. Από την πρώτη στιγμή, ήταν μαξιμαλιστές, ήταν οι οπαδοί του απόλυτου «όχι». Το ζήτημα είναι πώς αυτό το «όχι», θα το κάμψουμε.

Και μια ερώτηση: Βλέπετε να περατώνεται η διαπραγμάτευση, κατά τη διάρκεια της γερμανικής Προεδρίας; Αυτό είναι κρίσιμο. Πώς βλέπετε την περίπτωση του ότι θα διαδεχθεί τη γερμανική Προεδρία, η πορτογαλική; Θα ήταν καλό να επεκταθεί μέχρι τότε η διαπραγμάτευση; Θεωρείται ευνοϊκός παράγοντες η πορτογαλική Προεδρία;

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε τον κύριο Καμίνη. Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ:** Ευχαριστώ τον κύριο Υπουργό για την ενημέρωση.

Θα ήθελα, εξαρχής, να πω ότι το νέο ευρωπαϊκό σχέδιο για τη μετανάστευση και το άσυλο, όπως παρουσιάζεται, είναι προφανώς ανεπαρκές. Είναι ανεπαρκές επειδή βασίζεται σε λανθασμένες παραδοχές, πέρα από τις εγγενείς αδυναμίες της ευρωπαϊκής πολιτικής στους συγκεκριμένους τομείς. Το έχουμε ξαναπεί.

Ειδικότερα, θέτει, χωρίς ιεράρχηση, τις βάσεις αντιμετώπισης των κρίσιμων ζητημάτων, αλλά και χωρίς να ανταποκρίνεται στοιχειωδώς σε αυτές. Αναφέρομαι, καταρχήν, στο διεθνές ανθρωπιστικό δίκαιο, αλλά και στην πραγματική κατάσταση των μεταναστευτικών πιέσεων στη Χώρα μας ή και στις χώρες που τα σύνορα τους αποτελούν τα εξωτερικά σύνορα της Ε.Ε..

Μάλιστα, ενώ υποτιμά τις πιέσεις που δέχονται αυτές οι χώρες, παράλληλα, φαίνεται να υπερτιμά, αδικαιολόγητα, τις ανησυχίες των χωρών του Βίσεγκραντ, για μεταναστευτικές πιέσεις, τις οποίες αυτές οι χώρες δεν υφίστανται στην πραγματικότητα.

Θα ξεκινήσω, λοιπόν, με τον πρώτο πυλώνα της πρότασης της Επιτροπής, που αναφέρεται σε πιο αποτελεσματικές διαδικασίες ελέγχου πριν από την είσοδο. Δεν υπάρχει αμφιβολία ότι υπάρχουν, πράγματι, μεγάλα περιθώρια βελτίωσης, με πιο αποτελεσματικές διαδικασίες. Όμως, όλοι γνωρίζουμε την αμείλικτη πραγματικότητα. Δηλαδή, ότι ήδη εκκρεμούν δεκάδες χιλιάδες συσσωρευμένες αιτήσεις ασύλου. Απέναντι, λοιπόν, σε αυτή τη διαμορφωμένη κατάσταση, θα ήταν οπωσδήποτε πολύ θετική η αύξηση των Επιτροπών Εξέτασης, όπως, επίσης, και η στελέχωσή τους με ιδιώτες νομικούς, ιδίως στη φάση των προκαταρκτικών εργασιών. Θα έλεγα ότι θα μπορούσε να προβλεφθεί η συμμετοχή συνταξιούχων δικαστικών ή και υπαλλήλων με πτυχίο νομικής, με την κατάλληλη νομοθετική πρόβλεψη, όσον αφορά για τους συνταξιούχους, στην περικοπή της σύνταξής τους.

Όλα αυτά, βέβαια, προϋποθέτουν ότι η Χώρα μας θα πρέπει να διεκδικήσει ένα μεγαλύτερο μερίδιο στους πόρους που διατίθενται για αυτές τις διαδικασίες από την Ε.Ε.. Σε κάθε περίπτωση αυτοί πρέπει να αυξηθούν σημαντικά.

Τώρα, ας έλθουμε στο δεύτερο πυλώνα, τη δίκαιη κατανομή ευθύνης και αλληλεγγύης. Προβλέπεται η δυνατότητα, στις χώρες που δεν επιθυμούν να μεταφέρουν πρόσφυγες στο έδαφός τους, να αναλαμβάνουν αυτές το κόστος επιστροφής για όσους δεν δικαιούνται να παραμείνουν στην Ε.Ε.. Όμως, στο σημείο αυτό, αφενός μεν, δεν υπάρχει καμία συγκεκριμένη αναφορά για την εξασφάλιση της ορθής και αποτελεσματικής εφαρμογής αυτών των κανόνων και, αφετέρου, υπάρχει και ένα κρίσιμο θεσμικό κενό. Τι θα συμβαίνει, αλήθεια, αν οι περισσότερες χώρες επιλέξουν αυτόν το δρόμο;

Όσον αφορά τώρα στον τρίτο πυλώνα, τη συνεργασία με τις χώρες εκτός Ε.Ε..

Η πρόταση της Επιτροπής, έχει στην ουσία περιεχόμενο μιας απλής «έκθεσης ιδεών». Περιλαμβάνει περίπλοκες διαδικασίες με τη θέσπιση και τη χρήση ενός ενδιάμεσου Θεσμού, του συντονιστή των επιστροφών και εδώ διαφαίνεται, ότι ο πρώτος στόχος είναι η προνομιακή ενίσχυση της Τουρκίας. Εντωμεταξύ, απουσιάζει και κάθε πρόβλεψη για οποιαδήποτε συνεργασία με τρίτες χώρες, με στόχο τη δημιουργία Κέντρων Υποδοχής, εκτός ευρωπαϊκού εδάφους, για την εξέταση αιτημάτων ασύλου.

Κύριε Υπουργέ, αν η Ε.Ε. είχε πραγματικό και όχι μόνο υποκριτικό ενδιαφέρον για τη σωτηρία των ανθρώπων που αναγκάζονται να διακινδυνεύουν τη ζωή τους για να περάσουν από τα εξωτερικά σύνορα της, θα είχε ενεργοποιήσει διαφορετικά την Frontex. Η Frontex θα ήταν πραγματικά χρήσιμη, αν τουλάχιστον πραγματοποιούσε περιπολίες από κοινού με την τουρκική ακτοφυλακή στα μικρασιατικά παράλια, ώστε να αποτρέπεται ο απόπλους και η κυκλοφορία των πλοιαρίων, με τα οποία διακινδυνεύουν τη ζωή τους όσοι επιχειρούν να εισέλθουν στη Xώρα μας.

Επίσης, δεν έχει νόημα να συζητάει κανείς για πιθανολογούμενη μελλοντική άρνηση της Τουρκίας. Το ουσιαστικό και απολύτως χαρακτηριστικό είναι, ότι η Ε.Ε. δεν έχει θέσει καν το ζήτημα. Εξάλλου, θα μπορούσε να συνδέσει με τέτοιους όρους και τη ροή της μεγάλης οικονομικής βοήθειας προς την Τουρκία.

Εν τέλει, για λόγους αρχής, ανθρωπιστικούς, πολιτικούς και οικονομικούς, η Ε.Ε. οφείλει να εξασφαλίσει ότι ο κ. Ερντογάν δεν θα έχει τη δυνατότητα να εκβιάζει ανοιγοκλείνοντας τη στρόφιγγα των ανθρωπίνων ροών.

Τέλος, αναγκαία αλλά και αναμφισβήτητη είναι η διαπίστωση, ότι με τη μετανάστευση και το άσυλο συνδέονται και οικονομικά συμφέροντα και η Ε.Ε. δεν πρέπει να έχει καμία ανοχή, πρέπει να σκληρύνει τη στάση της απέναντι στους διακινητές, διότι πρέπει να μην παραβλέπουμε ένα πολιτικό στοιχείο, ότι τα χρήματα των διακινητών αποτελούν αδήλωτους πόρους - και σε πολλές περιπτώσεις - πολύτιμο συνάλλαγμα για πάρα πολλές χώρες, ιδιαίτερα μάλιστα για την Τουρκία, που σήμερα αντιμετωπίζει πολύ συγκεκριμένα οικονομικά προβλήματα.

Πέρα απ' αυτό, θα πρέπει να εξεταστεί η πραγματική απόδοση της λειτουργίας των Μη Κυβερνητικών Οργανώσεων στο προσφυγικό-μεταναστευτικό. Εάν επιδιώκουμε αποτελέσματα, θα πρέπει να εξετάσουμε και μια εναλλακτική δυνατότητα, να λάβουν, δηλαδή, συγκεκριμένες λειτουργίες και δημόσιες Υπηρεσίες, που θα συσταθούν και θα χρηματοδοτηθούν από τα ίδια δεδομένα κοινοτικά κονδύλια. Αυτό εξάλλου, γίνεται ήδη στην Τουρκία. Σε κάθε περίπτωση, η ειδική εμπειρία του Προσωπικού αυτών των Μη Κυβερνητικών Οργανώσεων, θα ήταν πολύτιμη για την αντιμετώπιση των πραγματικών αναγκών. Επίσης, η απόδοση των σχετικών αρμοδιοτήτων σε δημόσιες Υπηρεσίες, πιθανότατα θα εξασφάλιζε και πιο αποτελεσματικές συνέργιες με τις αρμόδιες κρατικές δομές.

Ευχαριστώ πολύ, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, ευχαριστώ πολύ και κύριε Κουμουτσάκο ευχαριστούμε για την παρουσία σας εδώ.

Είπατε προηγουμένως, κύριε Υπουργέ, ότι σε αυτή την αποστολή δεν είμαστε μόνοι. Είμαστε μόνοι, κύριε Υπουργέ, σε αυτή την ιστορία δυστυχώς. Συζητάμε για το νέο ευρωπαϊκό σχέδιο για τη μετανάστευση, όπως είναι ο τίτλος και το άσυλο και οι ειρηνικές θέσεις, αλλά μιλάμε για τεράστια υποκρισία και φαρισαϊσμό. Θα σας πω πολύ γρήγορα ποια είναι η πραγματικότητα και θα κάνω και κάποια σχόλια σχετικά στο κείμενο αυτό. Αυτή είναι μια πραγματικότητα, που πραγματικά δεν θέλουμε να την περιγράφουμε, είναι πολύ άσχημη και τα έχω εδώ όλα. Έχω τα δημοσιεύματα και την ειδησεογραφία των τελευταίων 48 ωρών, «βιασμός εικοσάχρονης από 2 Πακιστανούς στη Θεσσαλονίκη», «παραλίγο βιασμός δεκατριάχρονης από ανήλικο Πακιστανό», χθες στο Ελληνοχώρι, λίγο έξω από το Διδυμότειχο, ορδή λαθρομεταναστών τρομοκράτησε κατοίκους, στην Μόρια που κάηκε από ΜΚΟ και εξτρεμιστές- ισλαμιστές, 2.000 έχουν φύγει, έχουν καταφύγιο στα βουνά, κατεβαίνουν κάτω παίρνουν τροφές και εδώ μιλάμε για κανονικό στρατό. Χθες το βράδυ, κάτοικοι στο δήμο Τεμπών ξεσηκώθηκαν, γιατί ξαφνικά εκεί «φυτέψατε» λαθρομετανάστες. Χθες στο Λοφάρι της Ροδόπης, έρχονται αυτοκίνητα που τους μεταφέρουν και τα καίνε μετά για να μην έχουν αποτυπώματα. Χρυσές δουλειές κάνουν τα παράνομα Airbnb, από 15 ευρώ έως 40 ευρώ το «κεφάλι» και προσθέτω ότι η Αθήνα είναι πρώτη σε κρούσματα και στο κέντρο της Αθήνας είναι ο πυρήνας του κορωνοϊού και δεν νομίζω ότι μπορεί να το αμφισβητήσει κανείς αυτό.

Έρχεστε τώρα εσείς, με όλη αυτή την κατάσταση που σας περιέγραψα, πολυδιαφημίζετε - και εσείς και η Ευρώπη - το Ευρωπαϊκό Σύμφωνο για τη μετανάστευση και το άσυλο, ως λύση στο τεράστιο πρόβλημα που περιέγραψα πριν από λίγο και το ζει ο Έλληνας πολίτης και η Ελληνίδα κάθε μέρα στο πετσί τους.

Για ποια ευρωπαϊκή αλληλεγγύη μιλάμε, κύριε Κουμουτσάκο; Ποια είναι η ουσιαστική στήριξη της Ε.Ε. στον εφιάλτη που ζουν οι Έλληνες; Γιατί πλέον είναι εφιάλτης. Τι κάνει η κυρία Γιόχανσον και οι δήθεν Αρχές της αλληλεγγύης και της αμοιβαιότητας της Ε.Ε. για όλα τα παραπάνω που περιέγραψα;

Κύριε Υπουργέ, το Σύμφωνο δεν προτείνει λύσεις άμεσες, ρεαλιστικές και υλοποιήσιμες από τα κράτη μέλη της Ε.Ε.. Αναφέρεται γενικότερα στις αρχές της Ε.Ε., στην εμπιστοσύνη μεταξύ κρατών. Στοχεύει περισσότερο στο να κατευνάσει τις εντάσεις και αρνήσεις πολλών κρατών-μελών, παρά να λύσει πραγματικά το πρόβλημα. Αντί να προβλέπει να αναλάβουν υποχρεωτικά τα κράτη-μέλη τις ευθύνες τους με βάση τον επιμερισμό, στην ουσία νομιμοποιεί την αρνητική στάση των κρατών όταν προβλέπει. Τι προβλέπει; Ότι θα μπορούν αυτές οι χώρες να χρηματοδοτήσουν επιστροφές και όχι να δεχτούν πρόσφυγες και λαθρομετανάστες. Επίσης, προτείνετε να συνεισφέρουν και οικονομικά για τη δημιουργία κέντρων υποδοχής. Δηλαδή, νέα hot spot, νέες «Μόριες». Αυτή είναι η νοοτροπία ελεημοσύνης της Ε.Ε. που δεν οδηγεί πουθενά. Το φωνάζουμε ως κόμμα. Το φωνάζει ο Πρόεδρός μας. Δεν θέλουμε ελεημοσύνες από την Ευρώπη, δεν θέλουμε η Ελλάδα να είναι το «μπολιασμένο θερμοκήπιο» των Ευρωπαίων για να έχουν φθηνά εργατικά χέρια του μέλλοντος.

Όλες οι προτάσεις της Επιτροπής συνεπάγεται χρόνος. Χρόνο, κύριε Υπουργέ, που η Ελλάδα δεν έχει στη διάθεσή της. Λέτε «χώρα της Ε.Ε. που δεν θα καταφέρει να στείλει μετανάστες στη χώρα προέλευσή τους εντός 8 μηνών, οφείλει να τους υποδεχτεί». Καταστροφή! Πώς είναι δυνατόν να μην ξεσηκώνεστε και μόνο με αυτό που ακούτε; Πόσους έχουμε στη Χώρα μας αυτή τη στιγμή; Γνωρίζετε να μας πείτε; Κάποιοι κάνουν λόγο για εκατομμύρια και θα έρθουν και άλλοι. Αυτός δεν είναι μηχανισμός αλληλεγγύης. Είναι η καταδίκη της Ελλάδος. Λέει ο κύριος Ζεχόφερ «αυτό που δεν θέλουμε είναι οι χώρες εισόδου να αισθάνονται ότι έχουν αφεθεί μόνες τους». Το λέει επίσης ο κύριος Μαργαρίτης Σχοινάς μαζί με την Ίλβα Γιόλχασον. Δήλωσαν ότι στην ουσία αυτό γίνεται όταν λέτε ότι δεν θέλουμε να νιώθετε έτσι. Ουσιαστικά αυτό γίνεται και νιώθετε έτσι. Ποιους κοροϊδεύουμε;

Δεν μπορούμε να συμφωνήσουμε σε καμία προστασία ασυλίας για τις ΜΚΟ που επίσης προβλέπετε στο Σύμφωνο. Είδατε προχθές τι εξάρθρωσε η Ελληνική Αστυνομία, η Αντιτρομοκρατική και η ΕΥΠ. Αυτά που φωνάζουμε μήνες για τις ΜΚΟ. Κύριε Υπουργέ, το ξέρετε πολύ καλά. Οι ΜΚΟ είναι ο «καρκίνος» της μετανάστευσης. Πρέπει να υπάρξει πραγματική αλληλεγγύη μεταξύ των κρατών-μελών και όχι να είμαστε συνέχεια ο «φτωχός συγγενής» της Ευρώπης. Αναφέρομαι στην μεγάλη πλειοψηφία των ΜΚΟ, κύριοι συνάδελφοι. Δεν αναφέρομαι σε αυτές που λειτουργούν θεσμικά και νόμιμα. Αποδεικνύεται καθημερινά ότι ένα πολύ μεγάλο ποσοστό των ΜΚΟ λειτουργούν εις βάρος των ανθρώπων αυτών και πλουτίζουν. Δεν θέλω να αντιδράτε. Έχουμε περάσει πλέον στο επόμενο στάδιο. Έχουμε αποδεχτεί κάποια πράγματα και πάμε να τα λύσουμε. Ευχαριστώ, κυρία Πρόεδρε.

Στο σημείο αυτό γίνεται η β΄ ανάγνωση των καταλόγων των μελών των Επιτροπών. Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Δούνια Παναγιώτα (Νόνη), Γκίκας Στέφανος, Γκιουλέκας Κωνσταντίνος, Κέλλας Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη ΄Όλγα, Φόρτωμας Φίλιππος, Τσαβδαρίδης Λάζαρος, Μαντάς Περικλής, Λιούτας, Αθανάσιος, Μανωλάκος Νικόλαος, Μπογδάνος Κωνσταντίνος, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Δελής Ιωάννης, Καραθανασόπουλος Νικόλαος, Μανωλάκου Διαμάντω, Γρηγοριάδης Κλέων και Σακοράφα Σοφία.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Ακτύπης Διονύσιος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Αλεξοπούλου Χριστίνα, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος των Επιτροπών)**: Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ**: Κύριε Υπουργέ, αυτές οι πολυαναμενόμενες προτάσεις της Κομισιόν - που ήρθαν μάλιστα με μεγάλη καθυστέρηση εξαιτίας της πανδημίας του κορονοϊού - παρά τις προσδοκίες που είχαν καλλιεργηθεί, νομίζω ότι δεν μας αφήνουν κανένα περιθώριο για να είμαστε αισιόδοξοι για το μέλλον. Είδαμε ότι στο ζήτημα της υποδοχής των προσφύγων όλα τα κράτη-μέλη θα έπρεπε να συμμετάσχουν στο ποσοστό που τους αναλογεί με ανάλογη ευρωπαϊκή χρηματοδότηση. Αυτή η πρόταση δεν πέρασε τελικά, λόγω της σθεναρής αντίδρασης των χωρών που είναι οι «συνήθεις ύποπτοι». Δηλαδή, χώρες όπως η Πολωνία, η Ουγγαρία, η Τσεχία και η Αυστρία. Αντ’ αυτού τι μας είπατε; Την έχετε κάνει αποδοχή κι εσείς, ως Κυβέρνηση. Δεχτήκατε ότι αυτά τα κράτη που δεν θα δεχτούν πρόσφυγες, απλά τους δίνεται η δυνατότητα να αναλάβουν την ευθύνη για την επιστροφή τους στις χώρες καταγωγής τους. Όπως αντιλαμβανόμαστε, κύριε Υπουργέ, με αυτή την αποδοχή, το αφήγημα της αλληλεγγύης φεύγει από το «παράθυρο». Μιλάμε πλέον για ένα καινούργιο αφήγημα, εθελοντικής αλληλεγγύης, που σημαίνει ότι οι χώρες πρώτης υποδοχής, όπως η Ελλάδα, θα συνεχίσουν να φέρουν το βάρος της προσφυγικής κρίσης – όπως γίνεται και σήμερα – και θα εναπόκειται στην καλή θέληση της χώρας της Κεντρικής ή Βόρειας Ευρώπης να φιλοξενήσουν κάποιους από τους πρόσφυγες μετανάστες που φτάνουν κυρίως στις ακτές της Ελλάδας, της Ιταλίας, της Ισπανίας ή της Μάλτας.

Πώς πιστεύετε, κύριε Υπουργέ, ότι θα λειτουργήσει στην πράξη αυτή η καλή θέληση; Πιστεύετε ότι επαρκεί αυτή η εθελοντική αλληλεγγύη; Η Συνθήκη της Λισαβόνας κάνει ρητά λόγο για αλληλεγγύη μεταξύ των κρατών-μελών της Ε.Ε. και στα θέματα του ασύλου. Όπως βέβαια η αλληλεγγύη μεταξύ των άλλων θεμάτων της ασφάλειας κ.λπ.. Πλην όμως, εναπόκειται στο κάθε κράτος μέλος να προσδώσει αυτή της αλληλεγγύης όποιο περιεχόμενο θέλει και αυτό νομίζω ότι είναι το πρόβλημα.

Από εκεί και πέρα, πιστεύετε ότι η οικονομική βοήθεια που θα αναγκαστούν να στείλουν αυτές οι χώρες προς την Ελλάδα, την Ιταλία, τη Μάλτα ή την Ισπανία, που θα συνεχίσουν, όπως είπα πριν, να είναι η κύρια βάση εισόδου για τους πρόσφυγες και ως εκ τούτου, θα παραμένουν υπεύθυνες και για τις περισσότερες αιτήσεις ασύλου και μετανάστευσης, θα λύσει τα προβλήματα; Διότι, στο θέμα του εμπρησμού στη Μόρια νομίζω ότι η υποκρισία από την πλευρά των Ευρωπαίων έπιασε «ταβάνι», κύριε Υπουργέ. Δηλαδή, περιορίσθηκε μόνο σε δηλώσεις συμπαράστασης και σε αποστολές ανθρωπιστικού υλικού, αλλά κανείς δεν μπήκε στη συζήτηση για την ουσία του προβλήματος, δηλαδή, για την κατανομή των προσφύγων μεταξύ των κρατών-μελών, που θα οδηγούσε και σε αποσυμφόρηση των νησιών και σε αποφυγή παρόμοιων καταστάσεων στο μέλλον.

Επίσης, αυτό που διαφημίζετε ότι δήθεν θα από συμφορηθούν οι χώρες εισόδου, επειδή θα βρεθεί ένας αδελφός ή μια αδελφή, που εργάζεται ήδη ή σπουδάζει σε μια χώρα της Κεντρικής ή της Βόρειας Ευρώπης και εν πάση περιπτώσει, θα τραβήξει τον αιτούντα του ασύλου, πόσες τέτοιες περιπτώσεις, κύριε Υπουργέ πιστεύετε ότι θα βρεθούν, ώστε να μιλάμε για πραγματική αποσυμφόρηση;

Το είπε ο κύριος Βίτσας, το λέω και εγώ και το διευκρινίζω, τη συνήθη νομοθετική διαδικασία που ακολουθείται στο επίπεδο Ευρωπαϊκής Ένωσης, αν την κάνετε αποδεκτή ως βάση εκκίνησης ως έχει και προχωρήσουμε στη συνήθη νομοθετική διαδικασία, δηλαδή, να πάμε στο Ευρωπαϊκό Κοινοβούλιο και στο Συμβούλιο των Υπουργών. Πείτε μου εσείς πόσα περιθώρια υπάρχουν και πόσο αισιόδοξοι μπορεί να είμαστε ότι αυτές οι χώρες που συνήθως ανθίστανται, οι χώρες του Βίσεγκραντ και η Πολωνία, σας λέω εγώ, θα συναινέσουν, ώστε να υπάρχει ανατροπή της αρχικής πρότασης προς όφελος της Χώρας μας και των άλλων χωρών που είναι χώρες υποδοχής, που τόσο έχει ταλαιπωρηθεί από τη διαχείριση του προσφυγικού ζητήματος;

Νομίζω, κύριε Υπουργέ, ότι αν συναινέσετε τώρα, δηλαδή, την κάνετε αποδεκτή ως βάση εκκίνησης, το λέω ξανά, διότι ακόμη και τώρα υπάρχει περιθώριο διαπραγματεύσεων και το αφήσετε να πάει το θέμα στο Ευρωπαϊκό Κοινοβούλιο και στο Ευρωπαϊκό Συμβούλιο, αυτό που θα έρθει θα είναι το ίδιο προβληματικό ή και χειρότερο από όλους τους προηγούμενους κανονισμούς και πείτε όπως θέλετε τον καινούριο Κανονισμό για τους πρόσφυγες και τους μετανάστες, «Δουβλίνο 4» ή οτιδήποτε άλλο.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Μπογδάνος.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κύριε Υπουργέ, δεν σας ζηλεύω, πιστεύω ότι δεν σας ζηλεύουν οι περισσότερο Έλληνες, οι οποίοι με πολύ μεγάλο ενδιαφέρον παρακολουθούν τις άοκνες, φιλότιμες προσπάθειες σας να επιλύσετε ένα ζήτημα, το οποίο υπερβαίνει πολύ και τον ίδιο τον άνθρωπο ως μέγεθος, όσο ικανός και αν είναι, όποιο αξίωμα και αν κατέχει, διότι οι πληθυσμοί στη πάντοτε κινούνταν, οι ιστορικές περίοδοι διαδέχονταν ή μία την άλλη, τίποτα δεν είναι στατικό. Αυτό το οποίο ζούμε σήμερα είναι άνευ προηγουμένου, τουλάχιστον για τις τελευταίες γενεές. Για να μπω κατευθείαν στο προκείμενο, βλέπω ότι τόσο η πρόταση της Επιτροπής, όσο και τα κείμενα, τα οποία μελετήσαμε για να τοποθετηθούμε και να παρακολουθήσουμε τη σημερινή συνεδρίαση, δηλαδή από το non paper για το κοινό ευρωπαϊκό σύστημα ασύλου έως και τις προτάσεις των χωρών πρώτης γραμμής, αλλά βεβαίως και τις εισηγήσεις που έχετε κάνει ως Υπουργός στους αρμόδιους Ευρωπαίους φορείς και εταίρους χαρακτηρίζονται από έναν λόγο δυναμικό μεν, ρηξικέλευθο πολλές φορές δε, διαπιστωτικό όμως και όχι κανονιστικό. Τα στοιχεία υποχρεωτικότητας, στα οποία συνάδελφοι και της αντιπολίτευσης αναφέρθηκαν, είναι επιτακτικής σημασίας για το ζήτημα, το οποίο σήμερα συζητάμε.

Θα σας μιλήσω ως Βουλευτής Α’ Αθήνας. Η Αθήνα μεταφορικά και κυριολεκτικά, και ως πρωτεύουσα, αλλά και ως μητροπολιτικό αστικό κέντρο της πρωτευούσης της ελληνικής Δημοκρατίας, δεν είναι στα όρια της τα έχει ξεπεράσει προ πολλού. Δεν θέλω να παραθέσω επικοινωνιακά περιστάσεις και γεγονότα, τα οποία θα επιβεβαίωναν αυτό το οποίο λέω, όμως προτιμώ να επισημάνω την ανάγκη για σταράτες, ξεκάθαρες, διατυπωμένες προτάσεις, εννοώ από την πλευρά της Ευρώπης, διότι εμείς τις έχουμε κάνει, οι οποίες να βασίζονται σε αριθμούς, σε μεγέθη, σε υποχρεώσεις, σε ποσοστά.

Και όσον αφορά στα καθ’ ημάς είναι ανάγκη, να κάνουμε μια γενναία ενημέρωση για το ποιοι είναι εδώ, ας μην μπούμε στο «τρυπάκι» το πως μπήκαν όλοι από το 2015, όπου η Γερμανία αποφάσισε, ότι θέλει ένα εκατομμύριο νέους εργάτες και το έκανε με το δικό της τρόπο.

Φτάνοντας όμως σήμερα ποιοι είναι εδώ, ποιοι δικαιούται άσυλο και από αυτούς που δικαιούται, ποιοι θα μείνουν εδώ και ποιοι θα φύγουν. Γιατί δεν είναι δυνατόν, αν υποθέσουμε, ότι έχουμε 10.000, 20.000, 50.000, 100.000 ασυλούχων αυτοί να μείνουν μόνο στην Ελλάδα.

Εάν το νέο σύμφωνο για τη μετανάστευση και το άσυλο δεν αποκτήσει χαρακτηριστικά επιβεβλημένης αλληλεγγύης, τότε φοβούμαι, ότι η Ευρωπαϊκή Ένωση που, ήδη, έχασε το Ηνωμένο Βασίλειο, λόγω μεταναστευτικού για αυτά τα μικρά δεκαδικά, τα οποία έκαναν τη διαφορά θα εξακολουθήσει να βρίσκεται σε πορεία αποσύνθεσης και όπως δεν ζηλεύω εσάς, έτσι δεν ζηλεύω και όλους εμάς. Διότι, αυτή η αποσύνθεση θα δει την Ελλάδα να υπόκειται βαριές συνέπειες στη δική μας βάρδια και δεν εννοώ μόνο την κυβερνητική βάρδια. Εννοώ την κοινοβουλευτική βάρδια της παρούσας κοινοβουλευτικής θητείας.

Πρέπει συντεταγμένοι μαζικά όλοι μαζί να καταστήσουμε σαφές ότι αυτό δεν είναι αποδεκτό.

Η Ευρώπη θα πρέπει να μιλήσει με αριθμούς, να αναλάβει τα βάρη της. Να βρει τους Έλληνες ενωμένους και συναισθανόμενους ότι την ευθύνη δεν την έχουμε μόνο για εμάς το λαό και το έθνος μας, αλλά την έχουμε για το σύνολο της Ευρώπης για την έννοια, για το μέλλον, για την πραγματικότητα των Ευρωπαίων πολιτών και του Ευρωπαϊκού Πολιτισμού, ο οποίος στον δικό μας αρχικά βασίστηκε.

Ευχαριστώ για την προσοχή σας, κύριε Υπουργέ και ειλικρινώς, εγκαρδίως εύχομαι καλή τύχη και καλή επιτυχία.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Μουζάλας.

**ΙΩΑΝΝΗΣ ΜΟΥΖΑΛΑΣ:** Κύριε Υπουργέ, μετά από ένα εξαιρετικό λογοτεχνικά πρόλογο, που δύσκολα θα μπορούσε κανείς να διαφωνήσει, το σώμα της ομιλίας σας δεν με διαφωτίσετε. Δεν με διαφώτισε στο ποια είναι η θέση μας για αυτό ως Χώρα, που «κουτσαίνει», τι δεχόμαστε, τι αρνούμαστε. Δεν μας διαφώτισε, δεν μας έδωσε κανένα συγκεκριμένο στοιχείο για το ποια είναι η θέση της Χώρας μας για την αλληλεγγύη, για τον μηχανισμό επιστροφών. Ένα ζήτημα είναι οι επιστροφές. Κοιτάξτε, ο ΣΥΡΙΖΑ, δεν είναι εναντίον των επιστροφών. Εγώ το έχω δηλώσει πολλές φορές αυτό το πράγμα ότι οι επιστροφές υπάρχουν με νομικές διατάξεις, με βάση τις οποίες γίνονται και αυτό είναι κράτους δικαίου και πρέπει να το τηρήσουμε, μας αρέσει - δεν μας αρέσει.

Που θα μείνουν μέχρι να επιστραφούν; Δηλαδή εάν η Αυστρία αναλάβει την επιστροφή 12.000 παράνομων μεταναστών, θα μείνουν στην Ελλάδα ή στην Αυστρία; Δεν έχουμε απάντηση σε αυτό, ούτε ποια είναι η δική μας θέση, ούτε τι λέει η Ευρώπη.

Εγώ ξέρω τι λέει, αλλά δεν έχουμε απάντηση.

Θα συνεχίσει αυτό το παιχνίδι του ότι οι χώρες πρώτης εισόδου, όσοι μπουν μέσα, το άσυλο τους θα πρέπει να διεκπεραιωθεί εκεί; Είναι αδύνατον οποιαδήποτε χώρα να αντικαταστήσει μια Ήπειρο και αυτό το «βιολί» του, μετ’ εγκαθίστανται στην Ευρώπη κάποιοι -ακόμα χειρότερα σε εθελοντική βάση- οι οποίοι είναι πρόσφυγες, ενώ οι άτυποι μετανάστες, που αν αποδειχτεί, μπορεί να είναι παράνομοι μετανάστες μένουν στη χώρα πρώτης υποδοχής μέχρι πού; Μέχρι πότε μπορεί να αντέξει;

Ξέρετε αποκαλέσατε τον κ. Βίτσα, φαντάζομαι πιθανώς κι εμένα σαν αποστράτους αξιωματικούς που συζητάνε, όταν αυτοί ήταν στο πόλεμο.

Όταν, λοιπόν, εμείς ήμασταν στον πόλεμο από εσάς συμμετείχε ένας μεγάλος στρατηγός, κατά την άποψή μου, ο κ. Αβραμόπουλος. Και τότε μαζί με τον Αβραμόπουλο, μαζί με τον Ασελμπόρν, είχαμε επεξεργαστεί αλγόριθμους, είχαμε πει και είχανε περάσει από το ΤΣΑΥ, τα οποία μετά θάφτηκαν, δεν μπορέσαμε να τα προχωρήσουμε παραπέρα. Αλλά δεν βλέπουμε ότι κάνετε και κάποια προσπάθεια εσείς ή δεν μας το λέτε, ότι θα πρέπει η Ευρώπη να πάρει, πέρα από τον αλγόριθμο και να εξετάσει τα άσυλα σε άλλες χώρες, γιατί δεν μπορεί καμία χώρα να αντικαταστήσει μια ήπειρο. Υπάρχουν πολλά που πρέπει να συζητήσει κανείς μέχρι να αρθούνε οι πρόσφυγες και μετανάστες στην Ελλάδα ή στην Ιταλία ή στην Ισπανία, δεν είναι της ώρας αυτό.

Έχουμε κόκκινες γραμμές; Αυτό το Σύμφωνο που πάει να απορροφηθεί είναι, δυστυχώς, φοβάμαι βραχυπρόθεσμα η καταστροφή της Χώρας μας και μακροπρόθεσμα θα είναι η καταστροφή της Ευρώπης. Γιατί; Γιατί είμαι ιδεολογικά αντίθετος; Όχι. Γιατί πολιτικά είναι ένας τρόπος να χτυπήσω την δεξιά; Όχι. Γιατί, δεν είναι δυνατόν να εφαρμοστεί. Θα εφαρμοστεί μόνο σε βάρος της Χώρας μας.

Ξέρετε, κύριε Υπουργέ, δυστυχώς και αυτό με ανησυχεί έρχεται και «κουμπώνει» στις κουβέντες που λέγατε, πομφόλυγες, κατά την άποψή μου, αλλά αυτό είναι μια υποκειμενική άποψη, ότι θα γίνουμε η ασπίδα της Ευρώπης.

Αυτό κάνει η Ευρώπη. Βάζει τις χώρες Α΄ υποδοχής να είναι η ασπίδα και αυτή κάθεται και κάνει κριτικές, σαν αυτές που κάνει η κυρία Μέρκελ, όπου κατηγόρησε την ντροπή της Ευρώπης, όπως έλεγα εγώ ως Υπουργός και εσείς λέγατε είναι ντροπή του Μουζάλα, την Μόρια. Και συνηγόρησε υπέρ του Ερντογάν, ο οποίος καταβάλλει άοκνες προσπάθειες και όλα αυτά τα πράγματα.

Κύριε Υπουργέ, πρέπει να δοθούν κόκκινες γραμμές. Οι διαπραγματεύσεις στην Ευρώπη και εμείς που είμαστε απόστρατοι κάναμε και εσείς κάνετε, ξέρουμε τις δυσκολίες. Και η κύρια Γιαννάκου μιλάει μέσα από βαθιά εμπειρία, απόστρατη είναι και αυτή, αλλά έχει την εμπειρία αυτών των πραγμάτων. Δεν μπορούν να βάζουν οι Βίσεγκραντ κόκκινες γραμμές, υποκινούμενες από την κεντρική Ευρώπη.

Αυτό είναι το ερώτημα που πρέπει η Κυβέρνηση σας να απαντήσει. Ποιες είναι οι κόκκινες γραμμές; Ποιες είναι οι εναλλακτικές λύσεις;

Δεν απαντάτε, αλλά υπόγεια απαντάτε με τον χειρότερο δυνατό τρόπο και εκεί πέρα δεν μπορεί παρά να είμαστε αντίθετοι.

Σας λέω και πάλι, εάν αφήσουμε για λίγο, που εμείς δεν αφήνουμε το δίκαιο, το κράτος δικαίου, τον ανθρωπισμό, τις διεθνείς συμβάσεις, δεν γίνεται να εφαρμοστεί αυτό το πράγμα. Θα καταστραφεί η Χώρα και αργότερα θα καταστραφεί η Ευρώπη.

Εκεί, λοιπόν, έχετε ιστορική ευθύνη. Δεν είναι η επικοινωνία το πρόβλημα, είναι η ουσία.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, δυστυχώς κάθε φορά που συναντιόμαστε σε αυτή την Επιτροπή για να μας ενημερώσετε, τα πράγματα στο προσφυγικό στη Χώρα είναι όλο και χειρότερα.

Δυστυχώς, κάνω την εκτίμηση, παρόλο που δεν μου αρέσουν οι καταστροφολογικές προβλέψεις ότι θα συνεχίσουν να πηγαίνουν χειρότερα, διότι και η πολιτική που εσείς εφαρμόζετε, αλλά και οι αποφάσεις, οι οποίες λαμβάνονται σε ευρωπαϊκό επίπεδο συγκλίνουν προς τα εκεί.

Εγώ θέλω να πω, ότι υπάρχουν δύο εικόνες αυτή τη στιγμή που αντανακλούν τουλάχιστον δύο Ελλάδες για την μια είμαι περήφανος, για την άλλη ντρέπομαι.

Θα ξεκινήσω από το καλό, γιατί είμαι φύσιν θετικός άνθρωπος. Είμαι περήφανος γι' αυτό που γίνεται στα σχολεία στην Τήλο με τους πρόσφυγες και τους μετανάστες. Είμαι πάρα πολύ περήφανος. Και αυτές είναι οι αξίες που θέλω εγώ να έχει η Ελλάδα. Οι αξίες της φιλοξενίας, της αδελφοσύνης, της αλληλεγγύης και της αγάπης. Ντρέπομαι γι' αυτό που έγινε στα Καμένα Βούρλα.

Πραγματικά αναρωτιέμαι. Μπορείτε να κάτσετε σε μία κομματική σύσκεψη στη Νέα Δημοκρατία, εσείς, ο κύριος Σταϊκούρας, ο κύριος Αθανασίου και ο κύριος Μηταράκης και να συζητήσετε δημόσια για το προσφυγικό – μεταναστευτικό; Είναι αδύνατον. Λέτε άλλα πράγματα. Θα πλακωθείτε. Δεν σέβεστε ο ένας τον άλλον, ούτε πολιτικά, ούτε προσωπικά, ούτε αξιακά. Συναντάω Νέα Δημοκρατία στη Λέσβο, συναντάω Νέα Δημοκρατία στη Στερεά, συναντάω Νέα Δημοκρατία στην Αττική. Οι άνθρωποι λένε άλλα. Λένε ασύνδετα. Γιατί; Γιατί η πολιτική και ο τρόπος, με τον οποίον διαπαιδαγωγήσατε και ένα τμήμα της κοινωνίας και ένα τμήμα του πολιτικού προσωπικού, παράγει και αναπαράγει τα αδιέξοδα.

Πραγματικά αναρωτιέμαι. Έχετε μπει, ήδη, στο δεύτερο χρόνο της διακυβέρνησης. Θέλω να σας πω κάτι από εμπειρία, κύριε Κουμουτσάκο. Όχι προσωπικά. Πολιτικά. Έχει ήδη ξεκινήσει η διαδικασία της αποστρατείας για την πολιτική της Νέας Δημοκρατίας και για την ίδια τη Νέα Δημοκρατία, ιδίως, στο προσφυγικό – μεταναστευτικό. Το ξαναλέω δεν είναι προσωπικά, ξέρετε τη γνώμη που έχω για εσάς. Αναζητείτε συμμαχίες με τις χώρες του Βίσεγκραντ ή αναζητείτε συμμαχίες απέναντι στις χώρες του Βίσεγκραντ; Εγώ αυτό δεν το έχω καταλάβει. Εμάς πώς μας αντιλαμβάνεσθε και τις συμμαχίες που έχουμε σαν πολιτικός χώρος στην Ευρώπη; Το να έρχεσθε εδώ πέρα και να κάνετε κάποια πολιτικά και λεκτικά σχήματα ότι «εμείς και οι χώρες του Βίσεγκραντ……», αυτό βοηθάει τη Χώρα; Αυτό βοηθάει τον πολιτικό διάλογο; Αυτό βοηθάει την πολιτική συνεννόηση για να αντιμετωπίσουμε ένα πρόβλημα, όπως είναι το προσφυγικό - μεταναστευτικό; Το οποίο, βεβαίως, δεν ξεκίνησε το 2015, ούτε θα σταματήσει το 2021, το 2022, το 2023.

Θέλω να ρωτήσω κάτι. Αυτά τα οποία μας λέει η κυρία Γιόχανσον για το προσφυγικό, ότι δεν έχετε καταθέσει εδώ και ένα χρόνο ένα αίτημα μετεγκατάστασης, ισχύουν ή δεν ισχύουν; Γιατί δεν γίνεται να ισχύουν και τα δύο. Ή λέτε εσείς ψέματα ή η κυρία Γιόχανσον. Ένας από τους δύο πρέπει να εκτεθεί.

Δύο τελικές παρατηρήσεις. Κορονοϊός και προσφυγικό. Κύριε Υπουργέ, σας είχαμε προειδοποιήσει. Ήταν η μεγάλη ευκαιρία της αποσυμφόρησης. Τώρα ο ιός έχει μπει μέσα σε κάποια camp. Τι θα γίνει με αυτή την κατάσταση; Καταλαβαίνετε πόσο αδιέξοδη και πόσο απάνθρωπη είναι η πολιτική σας; Και βγαίνουν εδώ φωνές και εντός της Αιθούσης και εκτός και κοιτάνε το πόσο μελανίνη εκκρίνουν τα κύτταρα του καθενός, ο οποίος μπαίνει σε μια Μονάδα Εντατικής Θεραπείας. Αυτές είναι οι αξίες της Χώρας; Αυτές είναι οι αξίες της Ευρώπης; Αυτές είναι οι αξίες του Διαφωτισμού; Έτσι θα κάνουμε την επιλογή σε δεκαπέντε μέρες ή σε ένα χρόνο; Όχι με το ποιος είναι άνθρωπος και ποιος δεν είναι; Όχι, για να είμαστε και συνεννοημένοι και ποιος έλεγε και ποιος οδήγησε σε αυτά τα πράγματα. Ο κύριος Μηταράκης ήταν αυτός, ο οποίος ανθρώπους οι οποίοι έμεναν - οικογένειες ολιγομελείς - σε σπίτια, τους έβγαλε στις πλατείες και αρρώστησαν. Δική σας πολιτική είναι αυτό.

Είπατε προηγουμένως – και κλείνω με αυτό - «έτσι λειτουργεί η Ευρώπη». Μάλιστα. Έτσι λειτουργεί η Ευρώπη. Όταν σας έλεγε, κύριε Κουμουτσάκο, η Ευρώπη για τον πλωτό φράχτη - και ξέρω ότι δεν είναι δική σας ευθύνη, είναι του Υπουργείου Εθνικής Άμυνας και του κυρίου Μηταράκη – ότι δεν τον εγκρίνει και εσείς θέλατε να δώσετε σύμβαση στην Τουρκία και πήγε η Χώρα - λίγο πριν ξεσπάσει η πανδημία - και ξόδεψε μισό εκατομμύριο ευρώ, για ένα έργο, το οποίο είναι άχρηστο, πέρα από το ότι είναι και απάνθρωπο και αυτή τη στιγμή, αυτό το έργο πάει για αντιρρύπανση - δώσαμε μισό εκατομμύριο ευρώ για αντιρρύπανση - θα ζητήσετε από την Εθνική αντιπροσωπεία και από τον ελληνικό λαό συγνώμη, γι’ αυτή την απερίγραπτη και άθλια σπατάλη των χρημάτων του;

Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Κυρία Πρόεδρε, ευχαριστώ πολύ.

Αγαπητέ Υπουργέ, πράγματι, σήμερα, η εισήγησή σας γύρω από το θέμα του ευρωπαϊκού σχεδίου γύρω από τη μετανάστευση και το άσυλο, δημιούργησε προσδοκίες και το χαρακτηρίζω - λόγω της μακράς εμπειρίας μου - ενθαρρυντικό.

Ωστόσο, όμως, σε αυτό το ενθαρρυντικό σχέδιο της Ευρωπαϊκής Ένωσης, ζητήσατε από όλους μας να κάνουμε προτάσεις. Να κάνουμε προτάσεις, οι οποίες είναι απαραίτητες, ώστε να εξαχθεί μέσα από αυτήν τη διαδικασία της διαβούλευσης, μέσω όλων των κρατών, να βγει μια συνισταμένη. Μια συνισταμένη, η οποία, είμαι σίγουρος, ότι θα εφαρμοστεί για τα επόμενα δέκα - δεκαπέντε χρόνια, μέχρις ότου αναθεωρηθεί.

Σήμερα, τα κόμματα της αντιπολίτευσης δεν ήταν συνεργάσιμα. Ήταν μόνο για να κρίνουν. Μόνο να ρίξουν δηλητήριο. Μάλιστα, οι δύο τελευταίοι ομιλητές, μπορώ να πω ότι είναι σημαιοφόροι προς αυτή την προσπάθεια.

Κύριε Υπουργέ, καταθέτω την εμπειρία μου και εκτιμώ ότι, για πολλούς λόγους, θα σας είναι χρήσιμη. Επειδή δεν μπορούμε να τα πούμε όλα σήμερα, θα τα πούμε κάποια άλλη φορά και μάλιστα γραπτώς, λέω τα πλέον βασικά. Οι οικονομικοί μετανάστες ή μετανάστες, συνήθως προέρχονται από τις χώρες της Ασίας και της Αφρικής. Μεταξύ αυτών και η Αίγυπτος. Θέλω να σας ενημερώσω ότι διαχρονικά, όλες οι χώρες, από τις οποίες προέρχεται ο μεγαλύτερος αριθμός, δεν ήταν συνεργάσιμες με τις ελληνικές αρχές. Μάλιστα, απέφευγαν να μας συναντήσουν, απέφευγαν να σηκώσουν τα τηλέφωνά τους.

Η μόνη χώρα, η οποία ήταν όρθια και ήταν συνεπής ήταν η Αίγυπτος. Μάλιστα δε, ήταν τόσο πρόθυμοι, τόσο συνεπείς και χωρίς να δεσμεύονται. Όταν γνωστοποιούνταν ότι έχουμε μια «καραβιά», να το πω στην καθομιλουμένη, στην περιοχή των Κυθήρων, αμέσως έστελνε ο πρέσβης τους προξενικούς υπαλλήλους, διαπίστωναν αν πράγματι ήταν υπήκοοι της Αιγύπτου και από εκεί και πέρα, με δικά τους έξοδα, μέσα σε ένα δεκαήμερο, προέβαιναν στην παλιννόστηση τους.

Αυτό ήταν ένα σοβαρό κράτος. Γιατί, όμως, ήταν σοβαρό το κράτος αυτό; Διότι, στη δεκαετία του εξήντα και προς το τέλος αυτής, στα μέσα ίσως, υπογράφτηκε μια συμφωνία μεταξύ των δύο χωρών, Ελλάδος και Αιγύπτου, σε ότι αφορά τη χρησιμοποίηση Αιγυπτίων ως αλιεργάτες, σε ελληνικά ποντοπόρα καράβια. Αυτή ήταν η συμφωνία, η οποία συνέδεε, καταρχάς, φυσικά και ιστορικές σχέσεις, μεταξύ των δύο κρατών.

Ερχόμαστε τώρα στο διά ταύτα. Νομίζω ότι η συμφωνία, η οποία υπογράφτηκε μεταξύ Ε.Ε. και Αφγανιστάν, σε ό,τι αφορά την αναγνώριση του ευρωπαϊκού laissez passer, ήταν έξυπνη κίνηση. Όμως, για να υποχρεώσουν όλους αυτούς, με την καλή έννοια του όρου υποχρέωση είναι, όλες αυτές τις χώρες από τις οποίες προέρχεται ο μεγαλύτερος αριθμός, πρέπει να κάνουμε παρόμοιες συμφωνίες. Οι παρόμοιες συμφωνίες, θα πρέπει να δίνουν σε αυτές τις χώρες στο πλεονέκτημα, ότι τα κράτη-μέλη της Ε.Ε. ενδιαφέρονται για συγκεκριμένους εργαζόμενους και για συγκεκριμένα επαγγέλματα. Έτσι, μέσα από αυτή τη διαδικασία των συμφωνιών να υπάρξει και η ρητή δέσμευση ότι θα αναγνωρίζουν, εφόσον συμφωνηθεί, αυτό το δίπτυχο, θα αναγνωρίζουν και το laissez passer της Ευρώπης. Διότι οι επιστροφές τις όποιες εξαγγέλλετε, δεν μπορούν να πραγματοποιηθούν αν δεν υπάρχει ισχυρό ταξιδιωτικό έγγραφο. Και το laissez passer εφόσον είναι αποδεκτό, θα είναι το πρώτο εισιτήριο, ώστε να επανακάμψουν και να επιστρέψουν εκεί από όπου προέρχονται.

Βέβαια, αυτό που είπε και η Πρόεδρος εδώ, ήταν πάρα πολύ σημαντικό. Διότι θα πρέπει οι επιστροφές να γίνονται και από τρίτες χώρες. Σε κάθε συμφωνία που συνάπτει η Ε.Ε. με τα κράτη-μέλη ή η ίδια η Ε.Ε., θα πρέπει να συμπεριλαμβάνεται και αυτό. Ότι μπορούν να δέχονται μετανάστες, οι οποίοι επανα προωθούνται από τις χώρες, τις οποίες προέρχονται ή από τις όμορες ή από φίλα προσκείμενες χώρες.

Έχω καταθέσει στον κ. Σχοινά και πιστεύω ότι αυτές οι χώρες, από τις οποίες προέρχονται όλοι αυτοί οι μετανάστες, επειδή είναι υψηλού ενδιαφέροντος, θα πρέπει να εξασφαλίσουμε οπωσδήποτε το ταξιδιωτικό έγγραφο, διότι, ως γνωστόν, οι παρελκυστικές συμπεριφορές και των κρατών, αλλά και των ίδιων των αλλοδαπών, από τις οποίες προέρχονται, είναι σε όλους μας γνωστές.

Επίσης, ένα άλλο θέμα που θα πρέπει να ληφθεί υπόψη είναι ότι για να μπορέσουμε να αντιληφθούμε τον τρόπο, με τον οποίο προωθούνται, θα πρέπει να ιδρύσουμε όλα τα κράτη - μέλη τις εξωτερικές περιμέτρου υπηρεσίες αντιμετώπισης των διασυνοριακών εγκλημάτων για να μπορούμε να αντιληφθούμε όλον τον σχεδιασμό.

Σε ό,τι αφορά το άσυλο, επειδή έχασε την ιστορική του αξία, αλλά και τη χρήση του, θα πρέπει να το αναθεωρήσουμε εκ βάθρων, διότι, δεν μπορούμε να δίνουμε την ταυτότητα του Έλληνα ή του Ευρωπαίου σε αυτούς που ασκούνται σε σκληρά εγκλήματα και συγκεκριμένα, γύρω από τη βία, αν δεν μπορέσουμε να βάλουμε και όρο ανάκλησης αυτού του εργαλείου που τους παρέχουμε απλόχερα και χωρίς έλεγχο;

Όσα κατέθεσα προέρχονται από την εμπειρία μου και πιστεύω ότι είναι χρήσιμο. Μάλιστα, θέλω να πω για τον κ. Μουζάλα, ο οποίος, ήταν και επικριτικός, ότι ο κ. Μουζάλας ήταν αυτός, ως Υπουργός Μεταναστευτικής Πολιτικής, την πρώτη εβδομάδα μετά την 20η Σεπτεμβρίου 2015, ο οποίος, δήλωσε ότι θα διανοίξει οδικό δίαυλο ασφαλούς διέλευσης στον άξονα Αδριανούπολης - Καστανιές, προκειμένου να έρθουν στην Ελλάδα όλοι αυτοί που ναυλοχούσαν στην γειτονική πόλη, περίπου 40.000, χωρίς διατυπώσεις και ευτυχώς, το αποτρέψαμε και είμαστε τυχεροί που το αποτρέψουμε. Αυτές ήταν οι πολιτικές που εφήρμοσε ο κ. Μουζάλας και ο ΣΥ.ΡΙΖ.Α., ως κυβέρνηση και αυτή την παρακαταθήκη που μας έδωσε και μας παρέδωσε δεν είναι εύκολο να τη διαχειριστούμε. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε. Είναι ανακριβές αυτό που είπε ο κ. Δημοσχάκης, αλλά δεν θα σταθώ σε αυτό. Πάντως, νόμιμες και ασφαλείς διόδους προτείνει και ο ίδιος ο Ο.Η.Ε..

Κύριε Υπουργέ, νομίζω ότι καθυστερήσατε ιδιαίτερα και σας το έχουμε χρεώσει αυτό όλο το προηγούμενο διάστημα, όχι από ανικανότητα ή ανεπάρκεια, έχετε εμπειρία, αλλά νομίζω συνειδητά, να ακούσετε αρκετά από αυτά που σας λέγαμε και σας προτείναμε σε σχέση με την ευρωπαϊκή διαχείριση.

Παρόλα αυτά, νομίζω ότι ακόμη υπάρχουν τρόποι για να ανατραπεί το status quo που έχει δημιουργηθεί, όπως έγινε και σε πολλές περιπτώσεις μ’ εμάς, όταν ήρθαν αντίστοιχες προτάσεις. Άρα, νομίζω, ότι δε πρέπει να το κλείσουμε και πρέπει, σε κάθε περίπτωση, να ξεκινάμε από τη λογική ότι αυτό εμάς δε μας ικανοποιεί και ότι πρέπει να ενισχύσουμε και να διεκδικήσουμε τις δικές μας προτάσεις. Το γεγονός, βέβαια, ότι ως Χώρα αποδεχτήκαμε πλήρως το ρόλο της ασπίδας της Ευρώπης, κάτι που εκμεταλλεύονται για να την καταστήσουν αποθήκη ψυχών, είναι κι ένα θέμα της πολιτικής σας οικογένειας στην Ευρώπη, που θα το λύσετε με συγκρούσεις.

Δύο τελευταίες κουβέντες ακόμη. Η πρώτη είναι ότι πρέπει σ' αυτή τη διαπραγμάτευση να χρησιμοποιήσουμε και παραδείγματα καλών πρακτικών από την Ελλάδα όλα τα προηγούμενα χρόνια, όπου ο ελληνικός λαός έδειξε τη φιλοξενία και την αλληλεγγύη του, είτε λέγεται Τήλος, είτε λέγεται Λιβαδειά, με τα διαμερίσματα, είτε Λέσβος, είτε και τα άλλα νησιά του Βόρειου Αιγαίου που έκαναν υπέρβαση εν μέσω οικονομικής κρίσης και να απαιτήσουμε να κάνουν το ίδιο και οι ευρωπαίοι και, βέβαια, να μιλήσουμε και αυστηρά νομικά, διότι δεν είναι επιλογή των κρατών - μελών εάν θα εφαρμόσουν την αρχή της αλληλεγγύης. Είναι στις βασικές συνθήκες της Ε.Ε., πρέπει να τις σεβαστούν και πρέπει να επιβληθούν σε αυτούς με κυρώσεις, όταν δεν εφαρμόζονται.

Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει ο κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ**: Από την έναρξη της προσφυγικής κρίσης το 2015, η επιδίωξη της κυβέρνησης του ΣΥΡΙΖΑ ήταν η. από κοινού. αντιμετώπιση ενός προβλήματος που είναι ευρωπαϊκό και η. από κοινού. ανάληψη ευθύνης απ' όλα τα κράτη - μέλη της Ένωσης για τις συνέπειες της προσφυγικής και μεταναστευτικής κρίσης, πόσο μάλλον όταν η Ελλάδα αλλά και οι άλλες μεσογειακές χώρες της Ένωσης είναι χώρες διέλευσης και όχι προορισμού για τους μετανάστες και τους πρόσφυγες.

Στο προσχέδιο του νέου Συμφώνου η Ευρωπαϊκή Επιτροπή βάζει στο τραπέζι, σε επίπεδο διακηρύξεων, την αναγκαιότητα κοινής ευρωπαϊκής πολιτικής για τη μετανάστευση και το άσυλο. Στο προσχέδιο του Συμφώνου γίνεται, επίσης, αναφορά στις αρχές της δίκαιης κατανομής και της συλλογικής ευθύνης, καθώς και στην επιτάχυνση των διαδικασιών ασύλου. Το ερώτημα εδώ είναι εάν αυτή η επιτάχυνση θα σημάνει όντως την ταχύτερη και, ταυτόχρονα, σύννομη διεκπεραίωση των αιτήσεων και δε θα οδηγήσει απλώς, μέσω μαζικών απορρίψεων, στη συσσώρευση ατόμων προς απέλαση που θα εγκλωβίζονται κατά δεκάδες χιλιάδες στις νέες «Μόριες» των νησιών του Αιγαίου. Το πλέον απαράδεκτο, όμως, στο προσχέδιο της Επιτροπής είναι ότι υποκύπτει στις πιέσεις αντιμεταναστευτικών και ακροδεξιών δυνάμεων και κυβερνήσεων της Ε.Ε., ομοϊδεατών και συμμάχων του κ. Μητσοτάκη, και αποδέχεται την ανήκουστη ευέλικτη συνεισφορά κρατών - μελών αντί για την υποχρεωτική και αναλογική μετεγκατάσταση, υπό την απειλή χρηματοδοτικών και άλλων κυρώσεων. Επιτρέπει, δηλαδή, σε χώρες του Βίζεγκραντ, σαν την Αυστρία του κ. Κουρτς από το Ευρωπαϊκό Λαϊκό Κόμμα και την Ουγγαρία του κ. Όρμπαν που έχει αποβληθεί, αλλά δεν έχει αποβληθεί από το Ευρωπαϊκό Λαϊκό Κόμμα, να αποφασίσουν εκείνες πώς θα συνεισφέρουν και τι ευθύνες θα αναλάβουν, επί της ουσίας γελοιοποιώντας, τελικά, και τις έννοιες της συλλογικής ευθύνης και αλληλεγγύης για το πρόβλημα της μετανάστευσης.

Προφανώς, έτσι πλήττεται δραστικά και οποιαδήποτε αποτελεσματικότητα του νέου Συμφώνου και αυτό είναι το αποτέλεσμα της υποχώρησης, της πιο ανεύθυνης και αντιευρωπαϊκής επιδίωξης ορισμένων δυνάμεων, οι οποίες ευθύνονται, μάλιστα, για το κλείσιμο των συνόρων το 2016 και τον εγκλωβισμό εκατοντάδων χιλιάδων αιτούντων άσυλο στην Ελλάδα και τις άλλες μεσογειακές χώρες της Ένωσης.

Παρά τις διακηρύξεις περί ολοκληρωμένου σχεδίου, παραλείπεται η σημαντικότερη παράμετρος, αυτή των αιτίων της μετανάστευσης και της προσφυγιάς. Εάν η Ε.Ε., κ. Κουμουτσάκο, επιθυμεί ολοκληρωτική αντιμετώπιση του φαινομένου, όπως ισχυρίζεται, τότε θα πρέπει να αναλάβει γενναίες πρωτοβουλίες για τη σταθερότητα, την ειρήνευση και την οικονομική ανάπτυξη χωρών της Αφρικής και της Ασίας, κατά κανόνα πρώην ευρωπαϊκών αποικιών, από τις οποίες αναχωρούν εκατομμύρια μετανάστες και πρόσφυγες.

Το καινούργιο Σύμφωνο Μετανάστευσης, λοιπόν, δε γεννά ελπίδες και αυτό για εμάς τους Λέσβιους είναι τραγικό. Οι Λέσβιοι αντιλαμβάνονται, πλέον, ότι έχουν μείνει μόνοι τους, τους έχει εγκαταλείψει η κυβέρνηση της Ν.Δ. που, σύμφωνα με την κυρία Γιόχανσον και τις δηλώσεις της που δεν έχουν διαψευστεί, δεν έχει ζητήσει μετεγκαταστάσεις εδώ και 15 μήνες που κυβερνά και έχουμε και το φαινόμενο του κ. Μηταράκη εσωτερικού, που δεσμεύεται στους Λέσβιους για camp 2500 ανθρώπων, εναντίον του κ. Μηταράκη εξωτερικού, που ενημερώνει τις Βρυξέλλες ότι θα φτιάξει κλειστό camp 12.000 στη Λέσβο.

Τους Λέσβιους τους είχε εγκαταλείψει και η Ε.Ε. που αντί για υποχρεωτικές μετεγκαταστάσεις από τη Λέσβο και τα άλλα νησιά προς άλλα ευρωπαϊκά κράτη - μέλη, ώστε να μας πείσει ότι υπάρχει ως ενιαία οντότητα με δικαιώματα και υποχρεώσεις για τα μέλη της, χτυπά φιλικά στην πλάτη τον κ. Μητσοτάκη που έχει αποδεχθεί βουβός το ρόλο του δεσμοφύλακας της Ευρώπης, χωρίς ουδέποτε να ρωτήσει τους άμεσους ενδιαφερόμενους. Και αυτό είναι το μοιραίο σας λάθος που φαίνεται ότι ακόμη και μετά το κυβερνητικό Βατερλό με τα ΜΑΤ το Φεβρουάριο ο κ. Μητσοτάκης και ο κ. Μηταράκης δεν έχουν αντιληφθεί. Λογαριάζετε χωρίς τον ξενοδόχο και εσείς και οι Δήμαρχοι σας.

Ενημερώστε, λοιπόν, κ. Κουμουτσάκο τον Πρωθυπουργό και τον αρμόδιο Υπουργό και τους ευρωπαίους εταίρους μας, ότι οποιοδήποτε εθνικό σχέδιο ή ευρωπαϊκό δεν ξεκινά από την άμεση αποσυμφόρηση της Λέσβου και των υπολοίπων νησιών, προσκρούει στον τοίχο της πραγματικότητας.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει ο κ. Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ**: Κυρία Πρόεδρε, θα είμαι εξαιρετικά σύντομος εκφράζοντας τη βαθιά μου ανησυχία για όσα είχε την καλοσύνη να μας ενημερώσει ο κ. Υπουργός μεταφέροντας και ένα κλίμα στο εσωτερικό της Ε.Ε., καθώς αρχίζει η διαπραγμάτευση για αυτό το μεγάλο θέμα του Μεταναστευτικού και Προσφυγικού.

Εάν οι χώρες του Βίσεγκραντ σε ένα πολύ χλιαρό σχέδιο χωρίς πολλές – πολλές ελπίδες και χωρίς πολλούς κανόνες που υιοθετούν οι πέντε χώρες υποδοχής αντιδρούν, υπάρχει ένα θεμελιώδες ερώτημα, εάν υποτεθεί ότι από τη διαπραγμάτευση, την οποία θα κάνουμε οι πέντε στη βάση του κειμένου της Κομισιόν οδηγηθούμε σε βελτίωση, πώς είναι δυνατόν τότε οι χώρες του Βίσεγκραντ να αποδεχθούν κάτι που θεωρούν χειρότερο για τις χώρες τους;

Υπάρχει μια απλή πραγματικότητα. Η Ευρώπη σε ό,τι αφορά το Μεταναστευτικό και προσφυγικό είναι διαιρεμένη σε δύο ακριβώς κατηγορίες χωρών.

Η μία κατηγορία, οι ολιγάριθμοι είναι αυτοί που υφίστανται το μεταναστευτικό - προσφυγικό και το διαχειρίζονται εν μέσω μυρίων δυσκολιών και οι υπόλοιποι βορειότερα, οι οποίοι απλώς κάθονται και παρακολουθούν, αλλά τους αρέσει καμιά φορά να κάνουν δηλώσεις συμπάθειας. Είναι διατεθειμένοι να δώσουν τα χρήματα, προκειμένου να εγκατασταθούν οι άνθρωποι εδώ σε προσωρινές δομές και, ενδεχομένως, να στείλουν και μερικούς άνδρες της FRONTEX για να ενισχύσουν την υποτιθέμενη φύλαξη των συνόρων. Σε αυτό διαθέτουν μια μεγαθυμία που είναι η μεγαθυμία του παρακολουθούντος από μακριά, χωρίς να αναλαμβάνουν ευθύνες.

Συνεπώς, καταλήγω λέγοντας το εξής: εάν πρέπει να βρει η κυβέρνηση έναν κοινό τόπο με το σύνολο των κομμάτων της αντιπολίτευσης, διότι πιστεύω ότι είναι πάρα πολύ σημαντικό, γιατί στην προκειμένη περίπτωση έχουμε μια εθνική διαπραγμάτευση που δεν αφορά έναν αγώνα ξεχωριστά.

Εάν εξακολουθήσουν οι μεταναστευτικές και προσφυγικές ροές να έρχονται στο νότο της Ευρώπης, θα πρέπει να εντάσσονται στις Μόριες. Αφού ενταχθούν στις Μόριες θα πρέπει να αξιολογηθεί ποιος είναι ο τελικός αριθμός αυτών που αιτούνται άσυλο.

Αφού κρίνουν οι χώρες αυτές, δηλαδή, στην προκειμένη περίπτωση μιλάω για τη χώρα μας, ποιες είναι οι αιτήσεις διεθνούς προστασίας που θα ικανοποιηθούν, μετά θα πρέπει να αρχίσει το γνωστό γαϊτανάκι, ποιοι επιστρέφουν, εάν μπορούν να επιστραφούν και τι θα γίνει με αυτούς που δικαιώθηκαν και τυγχάνουν διεθνούς προστασίας.

Αυτά, όμως, γίνονται σε πέντε χώρες. Οι υπόλοιποι εξακολουθούν να παρακολουθούν και όσο και αν βιώνουν ότι αισθάνονται μια αλληλεγγύη, όσο και αν βιώνουν ότι θα ήθελα π.χ. να συμμετάσχουν, έστω και με μια πολιτική κινήτρων στις επιστροφές, το πρόβλημα θα εξακολουθεί να υπάρχει.

Συνεπώς, κατά την άποψή μου, θα πρέπει να γίνει σαφές, κατά την αρχή της διαπραγμάτευσης από τις πέντε χώρες και προπαντός από τη Χώρα μας, ότι στην περίπτωση που δεν δημιουργηθεί ένα πραγματικό καθεστώς αλληλεγγύης, όπου οι πάντες στην Ευρώπη να μοιράζονται τις ευθύνες, αν δεν γίνει αυτό το καθεστώς πραγματικότητα, τότε θα πρέπει να υπάρξει προειδοποίηση από τη χώρα, ότι κοινές αποφάσεις που αφορούν το μέλλον και έχουν σχέση και με τα συμφέροντα, πολύ περισσότερο και άλλων χωρών βορειότερα ημών, δεν θα παρθούν ποτέ. Φοβάμαι, ότι διαφορετικά θα διαιωνιστεί το πρόβλημα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει ο Ευρωβουλευτής, κ. Αρβανίτης.

**ΚΩΝΣΤΑΝΤΙΝΟΣ ΑΡΒΑΝΙΤΗΣ**: Στην προκειμένη περίπτωση - για να σας δώσω τη δική μου εμπειρία, για τη δουλειά που γίνεται εδώ, το νέο σχέδιο μετανάστευσης είναι απολύτως συντηρητικό. Μπορεί να διαφωνήσει μαζί μου, πάντα με ευπρέπεια ο Υπουργός, όμως η ψυχή του είναι το Βίσεγκραντ, η αντίληψη αυτή. Εδώ υπάρχουν δύο ζητήματα. Πρώτον, αυτή η ιστορία του λεγόμενου ευρωπαϊκού τρόπου ζωής και της προώθησης του, εμπεριέχεται σ' αυτό το νέο packed και εμπεριέχεται και σαν εικόνα στη δομή που είναι στο Κλειδί ή στο Καρά Τεπέ. Στην προκειμένη περίπτωση, μιλάει για εγκλωβισμό των προσφύγων, των ανθρώπων δηλαδή, αλλά και για εγκλωβισμό της χώρας.

Στο σημείο αυτό θα ήθελα να σας επισημάνω, ότι θεωρώ πολύ σημαντικό να συνομιλούν οι ευρωβουλευτές με τους βουλευτές του εθνικού κοινοβουλίου, γιατί πρέπει να συνεργαζόμαστε, έτσι και αλλιώς. Ο κ. Σχοινάς κατάφερε να παρουσιάσει ένα προσχέδιο συμφωνίας, που άφησε τους πάντες ανικανοποίητους, τουλάχιστον αυτούς που έχουν βασικές αρχές, αυτού που λέμε «κράτους δικαίου» και δίκαιη λύση για το προσφυγικό. Το μόνο στοιχείο που διακρίνεται από το νέο σύμφωνο, γνωστό ως αφήγημα της αποτροπής, είναι να δείξουμε στους ανθρώπους που δραπετεύουν, τον άμεσο κίνδυνο ότι εδώ στην Ευρώπη δεν χωρούν και είναι χειρότερα από την χώρα προέλευσης. Οι διαδικασίες εξέτασης και χορήγησης ασύλου, μας λένε ότι θα επιταχυνθούν. Κρατάω πάρα πολλές επιφυλάξεις, διότι υπάρχει και προβληματισμός στο τι εννοούμε ακριβώς επιτάχυνση. Δεν μας λένε, ότι αυτό θα συμβεί, αν είναι τεχνικά δυνατό να γίνει, με θύματα τη νομιμότητα - επιμένω σ' αυτό - το σεβασμό στις διεθνείς συμβάσεις και τα θεσμοθετημένα ανθρώπινα δικαιώματα και την εξατομικευμένη εξέταση του κάθε αιτήματος, πράγμα που είναι απαραίτητο γιατί η κάθε περίπτωση, όπως καταλαβαίνετε είναι διαφορετική.

Σχετικά με τα οικονομικά κίνητρα, η αλληλεγγύη τους είναι ουσιαστικά μπουναμάς. Δηλαδή, θα δίνουν χρήματα στις χώρες που γίνονται οι εισροές, για να κρατήσουν τη δική τους «φωλιά» καθαρή. Το θεωρώ απαράδεκτο. Οικονομικά κίνητρα για χώρες πρώτης υποδοχής, από εκείνες τις χώρες, του γκρουπ δηλαδή του Βίσεγκραντ, της Αυστρίας, που δεν θέλουν μετανάστες στα εδάφη τους. Δεν θέλουμε αυτή την αλληλεγγύη τους. Το σχέδιο της Κομισιόν με τους τρεις ορόφους, του κ. Σχοινά, δεν έχει θεμέλια, δεν έχει και στέγη, παρά μόνον τοιχοποιία και θα καταρρεύσει και μαζί του θα πάρει και τη χώρα και την Ευρώπη και τους πρόσφυγες και τους ντόπιους και τα δικαιώματα.

Εδώ, εμείς, έχουμε σηκώσει έναν αγώνα και νομίζω, ότι μπορούμε όλοι να βοηθήσουμε, τουλάχιστον οι άνθρωποι που βρισκόμαστε στο δημοκρατικό τόξο. Τι ζητάμε; Σας φέραμε μια επιστολή με 169 ευρωβουλευτές, από έξι πολιτικές ομάδες, θετικό. Ζητάμε ίση και υποχρεωτική μετεγκατάσταση των ανθρώπων, διότι αλλιώς, αν περάσει αυτό το σχέδιο, η χώρα θα γίνει ένα τεράστιο στρατόπεδο συγκέντρωσης και η Ιταλία ενδεχομένως, που είναι πιο καλή η κατάσταση για την Ιταλία απ’ ότι στην Ελλάδα.

Είπε ο κ. Σχοινάς για τις τρίτες χώρες, που έχουν έρθει σε κάποιες συμφωνίες. Ποιες ακριβώς είναι αυτές οι τρίτες χώρες, γιατί είμαστε και σε μια διαδικασία εθνικών θεμάτων; Είναι η Τουρκία, το Πακιστάν, το Αφγανιστάν, η Λιβύη;

Παίρνουν αυτοί ανθρώπους πίσω, με επιστροφές; Συμβαίνει κάτι τέτοιο; Διότι, το χαρτί που έχω εδώ, στην έρευνα που κάναμε, στις επιστροφές που λέει η Κυβέρνηση, το 85% των ανθρώπων είναι Αλβανοί υπήκοοι. Έχουν φύγει με Διοικητικές Πράξεις. Μην μπερδεύουμε, λοιπόν, τα νούμερα και δημιουργούμε άλλες καταστάσεις.

Θα ήθελα, λοιπόν, να σας πω ότι εμείς θα επιμείνουμε πολιτικά στην ισοκατανομή, με μετεγκατάσταση προσφύγων σε όλη την Ευρώπη.

Και θα ήθελα να σας πω ότι ελπίζουμε, σε αυτόν τον αγώνα, να σας βρούμε συμμάχους όλες τις πολιτικές δυνάμεις του δημοκρατικού τόξου, χωρίς εγωϊσμούς για το ποιος έχει «το πάνω χέρι». Δεν νομίζω ότι χωράει σε αυτό.

Βεβαίως, θέλω να σας πω ότι, εδώ, στο Ευρωκοινοβούλιο, οι συμμαχίες δεν είναι αρνητικές σε αυτό το σχέδιο, το οποίο σας ανέλυσα στον λίγο και πολύ χρήσιμο χρόνο που μού δώσατε.

Σας ευχαριστώ πάρα πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Παρακαλώ τον κύριο Υπουργό για τις απαντήσεις του. Κύριε Υπουργέ, έχετε τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):**

Ευχαριστώ, κυρία Πρόεδρε. Πρώτα απ’ όλα, μια μεθοδολογική, αλλά και ουσιαστικά πολιτική, παρατήρηση: Όπως εξήγησα, στην εκκίνηση της παρέμβασής μου, ήταν συνειδητή πολιτική επιλογή η άμεση, σε πολύ σύντομο διάστημα, εμπλοκή της Βουλής και των αρμοδίων Επιτροπών, στη συζήτηση για το Σύμφωνο. Γιατί, άραγε; Πέραν της δημοκρατικής και κοινοβουλευτικής τάξης, υπήρχε μια σκοπιμότητα σε αυτό, την οποίαν περιέγραψα. Θεωρώ ότι ο κοινοβουλευτικός διάλογος σε αυτό το στάδιο, με τις εντάσεις που έχει των θέσεων που εκφράζονται, βοηθάει τη διαπραγματευτική θέση της Χώρας.

Ήταν μια πολύ ουσιαστική παρατήρηση, που πολύ φοβάμαι ότι, κυρίως από την Αξιωματική Αντιπολίτευση, δεν έγινε κατανοητή.

Επομένως, από αυτόν το σημερινό διάλογο, η Κυβέρνηση –δηλαδή, η Χώρα- βγαίνει ενισχυμένη. Ακριβώς, διότι οι ενστάσεις και οι εντάσεις των διαφοροποιήσεων είναι χρήσιμο οπλοστάσιο σε μια διαπραγμάτευση που τώρα ξεκινάει τώρα.

Δεύτερον, υπήρξαν συνάδελφοι, οι οποίοι εμφάνισαν τη θέση μας ως Συμφωνία επί της προτάσεως της Επιτροπής. Αναρωτιέμαι τι άκουσαν, αν ήταν εδώ όταν μιλούσα, ή απλώς, αν υποκύπτουν σε μικροκομματικές σκοπιμότητες και τίποτα πέραν αυτού ή και λαϊκισμούς.

Αναφέρω συγκεκριμένα τρία σημεία της παρέμβασής μου:

Τονίσαμε, εξαρχής, ότι η πρόταση αυτή αποτελεί για μας όχι την αποδεκτή κατάληξη, αλλά μόνο βάση και εκκίνηση για μια επίμονη και σκληρή διαπραγμάτευση προώθησης των θέσεων και προτεραιοτήτων μας και, τελικά, προάσπισης των συμφερόντων μας.

Αυτή είναι δήλωση αποδοχής;

Δεύτερον, θεωρούμε ότι οι προτάσεις της Επιτροπής υπολείπονται των προσδοκιών μας, σε αυτό το θέμα. Δηλαδή, την εξισορρόπηση μεταξύ υποχρεώσεων και αλληλεγγύης.

Είναι αυτό δήλωση αποδοχής της πρότασης;

Τρίτον, τίποτα δεν πρόκειται να συμφωνηθεί αν δεν έχει τη σύμφωνη γνώμη των χωρών πρώτης γραμμής.

Είναι αυτή τοποθέτηση αποδοχής της πρότασης ή συμβιβασμού;

Εξ ου και η αντίδραση του ομιλούντος στην απαράδεκτη –κατά την άποψή μου- βιαστική κριτική, που ακούστηκε από τον δεύτερο ομιλητή της Αξιωματικής Αντιπολίτευσης όταν μίλησε περί εγκληματικού λάθους.

Ποιο λάθος; Σε τι έγινε; Πότε έγινε; Ή, απλώς, λέμε κάτι για να το πούμε, για να γραφτεί, αύριο, στις εφημερίδες; Που είναι το εγκληματικό λάθος σε αυτά που ακούσατε; Τι δικαιολογεί αυτήν την έκφραση, σε μια διαδικασία που, εξαρχής, είχε στόχο να ενισχύσει τη διαπραγματευτική θέση της χώρας;

Απέναντι, λοιπόν, σε αυτήν την ακατανόητη, άδικη, αθεμελίωτη και ακραία κριτική, υπήρξαν ισχυρές απαντήσεις. Δεν μπορεί πράγματα του παρελθόντος, τα οποία απέτυχαν από το να γίνουν πολιτική – απέτυχαν όχι γιατί έφταιγαν, αλλά γιατί αυτός ήταν ο συσχετισμός δυνάμεων - να γίνονται πεδίο κριτικής για κάτι που τώρα εκκινεί.

Νομίζω, ότι εκεί έγινε ένα μεγάλο λάθος και επειδή ο συνάδελφος που, κατά την άποψή μου, το διέπραξε, είναι πολύ αξιοπρεπής και πολύ σοβαρός, νομίζω ότι θα ξανασκεφθεί αυτή την κριτική, την οποία επιχείρησε να κάνει.

Πάω τώρα στην ουσία των παρεμβάσεων. Θα απαντήσω στα τρία ερωτήματα του κ. Μουζάλα, ποια είναι η θέση μας για τις επιστροφές, για την εγκατάσταση και το άσυλο;

Σχετικά με τις επιστροφές. Είναι «σημαία» μας, από την πρώτη στιγμή, ότι η επιστροφή πρέπει να υπάρξει ως αποτέλεσμα ενός δυναμικού και αποτελεσματικού ευρωπαϊκού Μηχανισμού, δεν μπορεί το κάθε κράτος-μέλος μόνο του να έχει την πολιτική βαρύτητα να επιβάλει επιστροφές σε δύσκολα, στην συνεργασία τους, κράτη. Επομένως, θέλουμε, αν είναι δυνατόν, κοινά οργανωμένες πτήσεις επιστροφής, με ευρωπαϊκή σημαία του αεροπλάνου, με ρόλο της Frontex. Ζητάμε μια πολιτική ευρωπαϊκών κινήτρων και αντικινήτρων στην συνεργασία με τις τρίτες χώρες, που δεν το βλέπουμε μέσα και επίσης, έναν μηχανισμό ενίσχυσης των εθελούσιων επιστροφών, που και αυτό δεν το βλέπουμε μέσα.

Αλλά αυτές είναι θέσεις που θα ξεκινήσουν να ξεδιπλώνονται, αφενός σε επίπεδο Ομάδων Εργασίας και ανάλογα με την πορεία της διαπραγμάτευσης, θα υιοθετούνται σε όλο και υψηλότερο επίπεδο. Δεν ήταν σήμερα σε αυτή την πρώτη συζήτηση που ήθελε να καταγράψει τις μεγάλες αντιρρήσεις, τα ερωτηματικά, την ανάγκη διευκρινίσεων, η στιγμή για να πάμε σε αυτές τις λεπτομέρειες. Από αυτή τη συζήτηση παίρνει η Κυβέρνηση τις βασικές ενστάσεις των πολιτικών δυνάμεων της Χώρας και με αυτές πάει στα επόμενα διαδικαστικά βήματα.

Σχετικά με το άσυλο, μα τι άλλο, πέραν της εφαρμογής των διατάξεων που προβλέπονται στην Ενωσιακή νομοθεσία και όχι κάτι άλλο χειρότερο από αυτό που υπάρχει.

Σχετικά με την εγκατάσταση προσφύγων, προφανώς πρέπει να υπάρχει μια εξέταση, γρήγορη και αποτελεσματική, ώστε να ξέρουμε πού βρισκόμαστε, ποιοι μένουν και ποιοι πρέπει να φύγουν και εκεί έρχεται πάλι κομβικά αυτός ο αποτελεσματικός Μηχανισμός επιστροφών που ζητάμε επίμονα όχι μόνο εμείς, αλλά και όλες οι χώρες πρώτης γραμμής.

Ναι, δεν είμαστε μόνοι. Πρέπει, ενδεχομένως κάποια στιγμή, εσείς που κάνετε την κριτική, να μοιράζεστε την πραγματικότητα που βιώνουμε. Δεν ήσασταν παρών χθες- προσπαθώ να το μεταφέρω, χωρίς να υπερβάλω- στην τηλεδιάσκεψη των πέντε αρμόδιων Υπουργών των πέντε χωρών- Ισπανίας, Ιταλίας, Μάλτας και Κύπρου. Λες και διαβάζαμε το ίδιο κείμενο, υπήρχε απόλυτη ταύτιση στην ακραία επιφυλακτικότητα που έχουμε για πολλά θέματα της νέας πρότασης και αυτό θα καταγραφεί και θα υπάρξει κοινή διατύπωση των πέντε σε πολύ σύντομο χρονικό διάστημα. Σας είπα, ότι θα μιλάμε ενδεχομένως και με μια ομιλία ή θα κατανέμουμε τμήματα μιας ομιλίας. Σε αυτό το βαθμό συναντίληψης έχουμε φτάσει.

Δεν είμαστε μόνοι μας, λοιπόν. Είμαστε αρκετοί οι πέντε; Αυτό είναι ένα ερώτημα. Είναι όμως η βάση μας για μια διαπραγμάτευση και γι' αυτό είπα, ότι θα επιχειρήσουμε να μιλάμε και με την Προεδρία και με άλλες χώρες, προκειμένου, σε επιμέρους ζητήματα, να αναζητήσουμε συγκλίσεις.

Δεν είμαστε μόνοι, λοιπόν και αυτό το παλέψαμε με ελληνική πρωτοβουλία- το τονίζω- και τα καταφέραμε.

Πάμε, λοιπόν, στα επιμέρους άλλα ζητήματα που εθίγησαν.

Σχετικά με το pre-screening, σε τοποθεσίες που έχουν ορισθεί ή περιγράφονται σε έδαφος που δεν νοείται ως έδαφος χώρας-μέλους. Ναι, είναι προβληματική αυτή η διατύπωση, ένα πλάσμα Δικαίου και θα ζητήσουμε διευκρινίσεις επ` αυτού, πως ακριβώς το κατανοεί η Επιτροπή, πως κατανοεί αυτή την πρότασή της, τι ακριβώς εισηγείται και πώς ακριβώς θα εφαρμοστεί; Είναι ένα από τα σημεία, στα οποία επίμονα θα ζητηθεί διευκρίνιση και θα δούμε εάν θα συμφωνήσουμε και η διαπραγμάτευση, όπως σας είπα, θα είναι μακρά και δύσκολη.

Προβλέπω ότι επί γερμανικής Προεδρίας να καταλήξουμε σε κάτι; Νομίζω, ότι η επιδίωξη της γερμανικής Προεδρίας, στους τρεις μήνες που απομένουν μέχρι το τέλος της, είναι μία επί της αρχής σύγκλιση σε πολιτικές κατευθυντήριες γραμμές, αλλά και αυτό, από ό,τι ήδη φαίνεται, θα είναι πολύ δύσκολο. Νομικά κείμενα θα είναι πολύ δύσκολο να κλείσουν, ακριβώς λόγω του θεσμικού τρόπου λειτουργίας της Ένωσης, που σημαίνει και άμεση εμπλοκή του Ευρωπαϊκού Κοινοβουλίου, από επίπεδο Επιτροπών, υιοθέτησης σε Ολομέλεια και πάει λέγοντας. Ο χρόνος, λοιπόν, είναι μακρύς.

Πράγματι επί Βουλγαρικής Προεδρίας, όπως είπε ο κ. Βίτσας, είχαν γίνει κάποια βήματα προς τη λογική της αλληλεγγύης. Αλλά και τότε το σχέδιο που δεν υιοθετήθηκε, προέβλεπε ειδική πλειοψηφία. Άρα, δεν υπήρχε βεβαιότητα αλληλεγγύης.

Στις πολύ ουσιαστικές παρατηρήσεις του κ. Καμίνη. Η αξιοπιστία της διαπραγμάτευσης. Έχουμε χτίσει αυτή την αξιοπιστία γιατί αυτό χτίζεται έξω. Δεν μεταφέρονται υπαρκτές τριβές στα κράτη-μέλη που είναι παντού. Διότι, το ζήτημα της μετανάστευσης δημιουργεί και τριβές, αποστάσεις, συγκρούσεις, αποκλίσεις σε όλα τα κράτη-μέλη. Αυτό δεν αλλοιώνει την αξιοπιστία της διαπραγματευτικής σου θέσης όταν πηγαίνεις με καθαρές απόψεις και ξέρεις πώς να την διεκδικήσεις.

Τουρκία. Πράγματι, στη συζήτησης, ειδικά όσον αφορά τις επιστροφές και τη συνεργασία με τρίτες χώρες, δεν μπορεί παρά να ξεκινήσει μια νέα συζήτηση, μια νέα επίσκεψη και νέα ανάγνωση του Συμφώνου Ε.Ε. – Τουρκίας του 2016. Είναι βέβαιο ότι σήμερα εάν δεν έχει ουσιαστικά μείνει πλήρως ανενεργό, είναι σίγουρα σε βαθιά κατάψυξη. Πρέπει να το δούμε. Βέβαια, ο γεωγραφικός περιορισμός στα νησιά είναι ένα καίριο θέμα, που δεν είναι αποδεκτό από την Ελλάδα και θα επιχειρήσει να το αλλάξει. Ήταν μία πολιτική συμφωνία που είχε κάνει η προηγούμενη κυβέρνηση. Πιστεύω πως αυτό ήταν το μεγάλο, εγκληματικό λάθος και όχι να εκκινείς με αυστηρό τρόπο μια διαπραγμάτευση.

Η συμμετοχή όσον αφορά τις επιστροφές σε καταστάσεις στρες. Πράγματι, κύριε Καμίνη, το πώς ορίζεται μία κατάσταση μεταναστευτικής πίεσης, θα είναι αντικείμενο συζήτησης. Τι ακριβώς εννοούμε μεταναστευτική πίεση; Σε αριθμούς, σε καταστάσεις, στην φυσιογνωμία και στον χαρακτήρα των γεγονότων; Αυτό, όμως, είναι αντικείμενο επεξεργασίας. Πρέπει να το προσδιορίσουμε ακριβώς και μάλιστα, με τρόπο που να προσιδιάζει σε αυτά που υφίσταται και αντιμετωπίζει η Χώρα, λόγω της γεωγραφικής της θέσης σε μια περιοχή που γεννά κρίσεις, που γεννά προβλήματα. Η Ελλάδα έζησε δύο κρίσεις τους τελευταίους 6 μήνες. Κρίση στον Έβρο και μετά τον εμπρησμό στη Μόρια. Δύο διαφορετικών χαρακτηριστικών κρίσεις και οι δύο συνδεδεμένες με το γεγονός ότι είμαστε Χώρα πρώτης γραμμής. Αυτά τα έχουμε μεταφέρει στην Ευρώπη και τα ξέρουν.

Όσον αφορά την ανάγκη υποχρεωτικής ανακατανομής. Σε όλα τα κείμενα, τα οποία προηγουμένως σας είχα καταθέσει, αυτό είναι μία θεμελιώδης θέση της Χώρας. Γιατί το επαναφέρετε ως κριτική; Αφού αυτή είναι η θέση μας. Πρέπει να γίνει μια μεγάλη μάχη για να περάσει. Αυτή είναι η αλήθεια. Διότι σε αυτή την θέση μας υπάρχει απόλυτη άρνηση στο χώρο της Βίζεγκραντ και μια ενδιάμεση θέση των άλλων κρατών-μελών. Αυτό μπορεί να γείρει σε βάρος της χώρας στην πορεία της διαπραγμάτευσης και πρέπει να το προλάβουμε. Αυτή τη θέση έχουμε όμως. Υποχρεωτική ανακατανομή. Δεν είναι δυνατόν όλο το βάρος να το υφιστάμεθα εμείς. Να δίνουμε τον αγώνα για την Ευρώπη, χωρίς να έχουμε τη στήριξη της Ευρώπης.

Τέλος, ακούστηκε κάπου ότι εμείς εργαζόμαστε με τις χώρες του Βίζεγκραντ. Οι χώρες της πρώτης γραμμής είναι οι φυσικοί μας εταίροι και σύμμαχοι. Αυτό δεν σημαίνει ότι δεν συνομιλούμε με άλλους. Οφείλουμε να συνομιλήσουμε με άλλους. Ενδεχομένως, να αποσαφηνίσουν κάποιες θέσεις τους. Κι εμείς σε εκείνους. Δεν θα αποκλείσουμε την πιθανότητα μακρά, δύσκολη, κάποιων συγκλήσεων. Δεν προχωράς σε μία διαπραγμάτευση με το να γυρνάς την πλάτη σε αυτόν που έχει αντίθετη άποψη μαζί σου. Αλλά οι φυσικοί μας εταίροι, ο πυρήνας της διαπραγματευτικής μας στρατηγικής αρθρώνεται γύρω από την ομάδα των πέντε. Αυτό για να το ξεκαθαρίσω.

Άκουσα με μεγάλη προσοχή τα όσα ανέφερε η κυρία Γιαννάκου.

Πράγματι δεν μπορεί, να προχωρήσουμε σε σχέση με τρίτες χώρες χωρίς να δούμε την αναπτυξιακή βοήθεια που δίνει η Ευρώπη, ως ακόμα ένα εργαλείο στην άσκηση μιας πολιτικής, προκειμένου να τις πείσουμε στις επιστροφές, αλλά και να τις στηρίξουμε για να μην παράγονται κύματα προσφύγων ή μεταναστών από το έδαφός τους.

Γι’ αυτό είπα ότι καμία μεταναστευτική ευρωπαϊκή πολιτική δεν μπορεί να παράξει τα αποτελέσματα τα οποία επιδιώκει χωρίς ταυτόχρονα να υπάρχουν υποστηρικτικές πολιτικές, είτε αφορά αυτό το περιβάλλον, την κλιματική αλλαγή, είτε την οικονομική ανάπτυξη, είτε την εξωτερική πολιτική. Διότι το μεταναστευτικό τελικά είναι ένα κομβικό ζήτημα πολύ επίπεδων διαστάσεων και πολύ επίπεδων συνεπειών.

Θέλω να ελπίζω και για αυτό θα αγωνισθούμε, να επιτύχουμε ένα καλό κείμενο. Στη πορεία αν χρειαστεί να πούμε όχι, θα πούμε όχι. Να μην υπάρχει καμία αμφιβολία για αυτό, αλλά ταυτόχρονα θέλουμε, να ελπίζουμε ότι το μεταναστευτικό δεν θα γίνει «θρυαλλίδα» για την «αποσάθρωση» της Ευρωπαϊκής Ένωσης, αλλά αντιθέτως θα γίνει αντικείμενο για να φτιαχτεί μια νέα ενότητα, γιατί αυτό είναι το συμφέρον της Ευρώπης και το συμφέρον της Ελλάδας.

Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρίες και κύριοι συνάδελφοι, μετά την ενημέρωση που είχαμε από τον Υπουργό τον κύριο Κουμουτσάκο, ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση των καταλόγων των μελών των Επιτροπών.

Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Γκιουλέκας Κωνσταντίνος, Νικολακόπουλος Ανδρέας, και Κατρούγκαλος Γεώργιος.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Βούλτεψη Σοφία, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Καππάτος Παναγής, Κελέτσης Σταύρος, Κοτρωνιάς Γεώργιος, Κούβελας Δημήτριος, Κυρανάκης Κωνσταντίνος, Κωνσταντινίδης Ευστάθιος, Μελάς Ιωάννης, Αλεξοπούλου Χριστίνα, Υψηλάντης Βασίλειος – Νικόλαος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Πούλου Παναγιού (Γιώτα), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λαμπρούλης Γεώργιος, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 15.45΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΣΟΦΙΑ ΒΟΥΛΤΕΨΗ**